Aleke Nàwɔ Aɖu Dzodzro Vɔ̃wo Dzi?\nNyɔ! | December 8, 2003\nGBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Setswana Sinhala Slovak Slovenian Spanish Swahili Swedish Thai Turkish Ukrainian\n“Esime melɔ̃na bena, mawɔ nu nyui la, nuvɔ̃ la lé ɖe ŋutinye.”—ROMATƆWO 7:21.\nLE APOSTOLOAWO katã dome la, ɖewohĩ Paulo ye dze agbagba vevie wu le dzidedeƒo na ame bubuwo be woawɔ ɖe Kristotɔnyenye ƒe dzidzenu kɔkɔwo dzi me. (Korintotɔwo I, 15:9, 10) Ke hã, elɔ̃ ɖe nya si le etame la dzi nyateƒetototɔe. Ekpɔe be avuwɔwɔ aɖe yia edzi ɣesiaɣi le yeƒe susu kple yeƒe dzodzro vɔ̃wo dome. Ðe nèse le ɖokuiwò me nenema kpɔ abe apostolo Paulo enea? Le nyateƒe me esi míenye nuwɔwɔ madeblibowo ta la, mía dometɔ kae mesea ememe avuwɔwɔ sia le eɖokui me o?\nLe ame geɖe gome la, nu sesẽ ŋutɔe avuwɔwɔ be woaɖu dzodzro vɔ̃wo dzi nye. Ame aɖewo wɔa vu kple agbegbegblẽnɔnɔ ƒe dzodzro sẽŋu si le wo me. Ame bubuwo zu kluvi na tsatsadada, atama, atikevɔ̃ɖiwo, alo aha muame ƒe numamewo. Ne dzodzro vɔ̃ makɔmakɔwo le fu ɖem na mí ɖe, nukae míate ŋu awɔ aɖu wo dzi? Kpekpeɖeŋu kae li? Ðe avu si wɔm míele kple dzodzro vɔ̃wo nu ayi gbaɖegbea?\nLɔlɔ̃—Nu Vevi si Naa Woɖua Dzodzro Vɔ̃wo Dzi\nYesu na wonya se vevitɔ eve siwo le Mose ƒe Sea me. Gbãtɔe nye: “Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo.” (Mateo 22:37) Ne míelɔ̃ Mawu abe alesi Yesu gblɔe be ele be míawɔe ene la, ɖe míadi vevie be míadze Eŋu oa? Ne ele alea la, ke didi nyui ma akpe ɖe mía ŋu le avuwɔwɔ kple dzodzro vɔ̃ɖitɔwo kekeake gɔ̃ hã me! Menye didi be woawɔ nu nyui ƒe nukpɔsusu dzro koe nufiafia sia nye o. Kristotɔ miliɔn geɖe kpɔa dzidzedze gbesiagbe le avuwɔwɔ kple dzodzro vɔ̃wo me. Aleke nàte ŋu atu lɔlɔ̃ sẽŋu ma ɖo na Mawu? To ŋugbledede ŋudzedzekpɔkpɔtɔe ɖe eƒe nyuiwɔwɔ si dze le eƒe nuwɔwɔ, Biblia, kple alesi wòwɔa nu kple mí ɖekaɖekae ŋu me.—Psalmo 116:12, 14; 119:7, 9; Romatɔwo 1:20.\nSe vevitɔ evelia si Yesu yɔ enye: “Lɔ̃ hawòvi abe wò ŋutɔ ɖokuiwò ene.” (Mateo 22:39) Apostolo Paulo gblɔ be lɔlɔ̃ “mewɔa nusi medze o” eye “media ye ŋutɔ tɔ o.” Eyata ɖokuitɔmadimadi ƒe lɔlɔ̃ sia kpena ɖe mía ŋu míetsria nuwɔna ɖesiaɖe si agblẽ nu le ame bubuwo ŋu. (Korintotɔwo I, 13:4-8) Aleke míate ŋu atui ɖoe? To mía ɖokuiwo tsɔtsɔ ɖo ame bubuwo teƒe kple ɖetsɔtsɔ le woƒe seselelãme kple nyonyo mavɔ me anukwaretɔe mee.—Filipitɔwo 2:4.\nKpekpeɖeŋu Kae Li?\nEsi wònye Mawu sea alesi gbegbe nu nyui wɔwɔ sesẽna na míi gɔme ta la, ewɔ ɖoɖo ɖe kpekpeɖeŋunamɔnu geɖe ŋu na mí. To eƒe Nya si woŋlɔ, Biblia dzi la, efiaa mí be míalé fu nu vɔ̃ɖi ahade bubu deto eyama ŋu. (Psalmo 86:11; 97:10) Agbemenudzɔdzɔ ŋutɔŋutɔwo ŋuti nuŋlɔɖiwo le Biblia me siwo ɖe nu gbegblẽ siwo dona tsoa mɔɖeɖe ɖe dzodzro vɔ̃wo ŋu me fia. Hekpe ɖe eŋu la, Yesu gblɔ be Mawu ana ŋusẽ gãtɔ kekeake si le xexeame, si nye Eƒe gbɔgbɔ kɔkɔe si doa ŋusẽ ame la mí, ne míebiae. (Luka 11:13) Ate ŋu ado ŋusẽ míaƒe tameɖoɖo kplikpaa be míawɔ nu nyui. Kpekpeɖeŋu kple dzideƒoname si míate ŋu axɔ tso Kristotɔ bubu siwo hã le tsitre tsim ɖe dzodzro vɔ̃wo ŋu gbɔ nye kpekpeɖeŋu bubu. (Hebritɔwo 10:24, 25) Ŋusẽkpɔɖeamedzi nyui siawo tsɔtsɔ ɖɔli manyomanyoawoe kpena ɖe mía ŋu le nu nyui wɔwɔ ƒe ʋiʋli la me. (Filipitɔwo 4:8) Ðe afɔɖeɖe sia ɖea vi ŋutɔŋutɔa?\nDe ŋugble le Fidel, si wonya nyuie be enye ahanomunɔtɔ le eƒe nutoa me ŋu kpɔ. Enoa atama, daa tsatsa, hedaa kɔ kple amewo ne emu aha. Biblia si Yehowa Ðasefowo srɔ̃ kpli kpe ɖe eŋu wòɖu nuwɔna siawo dzi. Ele agbe si nyo wu nɔm fifia kple srɔ̃a kpakple via eveawo.\nÐewohĩ ame aɖe abia be, ‘Ke ne dzodzro vɔ̃ aɖe gaɖu dzinye ake le edziɖuɖu megbe ɖe?’ Apostolo Yohanes ŋlɔ nu tso alesi ema ate ŋu adzɔe ŋu. Eŋlɔ be: “Vinyewo, meŋlɔ nusiawo ɖo ɖe mi, bene miagawɔ nuvɔ̃ o. Eye ne ame aɖe wɔ nuvɔ̃ la, nyaxɔɖakɔla le mía si le Fofoa gbɔ, eyae nye Yesu Kristo, dzɔdzɔetɔ la. Eye eya kee nye avuléle le míaƒe nuvɔ̃wo ŋuti; ke menye le mía tɔ ŋuti ɖeɖeko o, ke boŋ le xexe blibo la katã hã tɔ ŋuti.” (Yohanes I, 2:1, 2) Ẽ, Yesu ƒe vɔsa tsyɔa amesi trɔa dzime hedzea agbagba vevie be yeawɔ tɔtrɔwo ale be yeadze Mawu ŋu la ƒe vodadawo dzi. Esi mɔnuɖoɖo sia li ta la, ɖe susu nyui aɖe li si tae ame aɖe ana ta le nu nyui wɔwɔ ƒe aʋa la mea?\nDzodzro Vɔ̃wo Nu Ava Yi\nNe míetu lɔlɔ̃ na Mawu kple mía havi ɖo hewɔ kpekpeɖeŋu si Mawu nana ŋudɔ nyuie la, míate ŋu akpɔ dzidzedze fifia gɔ̃ hã le avuwɔwɔ kple dzodzro vɔ̃wo me. Gawu la, Mawu ƒe Nya na kakaɖedzi mí be ʋiʋli sia manɔ anyi ɖaa tegbee o. Eteƒe madidi o, woayɔ dɔ amesiwo wɔa Mawu ƒe gbɔgbɔ me mɔnuɖoɖowo ŋudɔ nyuie la keŋkeŋ, le ŋutilã kple gbɔgbɔ me siaa. (Nyaɖeɖefia 21: 3-5; 22:1, 2) Woana woavo tso nuvɔ̃ kple ku si wòhena vɛ la ƒe ŋusẽkpɔɖeamedzi me. (Romatɔwo 6:23) Gake amesiwo ɖonɛ koŋ ɖea mɔ ɖe dzodzro vɔ̃ makɔmakɔwo ŋu maxɔ yayra mawo o.—Nyaɖeɖefia 22:15.\nAleke gbegbee wòfaa akɔe nye esi be míanya be míawɔ avu kple dzodzro vɔ̃wo tegbee o. Woaɖe wo ɖa keŋkeŋ tegbee. Gbɔdzɔe ka gbegbee nye si ema anye!\nƉoe Ɖe Amewo Ɖoe Ɖe Amewo Aleke Nàwɔ Aɖu Dzodzro Vɔ̃wo Dzi?\ng03 12/8 axa 30-31\nÐe Amewo Va Le Dziku Dom le Adzɔxexe Taa?\nAdzɔ Exexee Naa “Dukɔ Yia Ŋgɔa”?\nÐe Wòle Be Nàxe Adzɔa?\nNukae Mate Ŋu Awɔ Ado le Nɔvinye ƒe Ŋusẽkpɔɖeamedzi Te?\nAdzalẽ—“Ezazã Nye Abɔtasisi na Ameɖokui”\nAmegbetɔwo Srɔ̃a Wɔlaa ƒe Aɖaŋu\nNuɖuɖu tso Wò Ŋutɔ Wò Abɔ Me\nAleke Gbegbee Míaƒe Ɣletinyigba La Dze Dɔe?\nNutoa Me Takpɔkpɔ—Dzidzedze Ka Kpɔm Míele?\nAlesi Woakpɔ Anyigba La tae\nNe Viwò Xɔ Dzo\nNyɔ! Ƒe Babla 84 Lia Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO December 8, 2003\nƉoe Ɖe Amewo Ɖoe Ɖe Amewo MAGAZINEWO December 8, 2003\nMAGAZINEWO December 8, 2003


Esta | Ewe Lyrics\n1 Le Ahasweros si ɖu fia ɖe nuto alafa ɖeka blaeve vɔ adre dzi tso India va se ɖe Etiopia ŋɔli,\n2 le ŋkeke mawo me esi Fia Ahasweros bɔbɔ nɔ eƒe fiazikpui dzi le Susan mɔ́ me la,\n3 eɖo kplɔ̃ na eƒe amegãwo katã kple eŋumewo le eƒe fiaɖuɖu ƒe ƒe etɔ̃lia me. Persia kple Media ƒe aʋakɔ la, bubumewo kple nutodziɖulawo nɔ eŋkume,\n4 eye wòɖe eƒe fiaɖuƒe gã la ƒe kesinɔnuwo kple eƒe gãnyenye ƒe bubu kple nyonyo fia wo ŋkeke geɖe, ŋkeke alafa ɖeka blaenyi sɔŋ.\n5 Eye esi ŋkeke siawo wu enu la, fia la ɖo kplɔ̃ na ame siwo katã le Susan mɔ́ la me, ame ŋkutawo kple ame tsɛwo siaa, ɖe fia ƒe fiasã la ƒe abɔ me, le xɔxɔnu la, ŋkeke adre sɔŋ.\n6 Wotsi avɔ ɣitɔ, dzĩtɔ kple blɔtɔ, siwo ŋu wosa aklala kple aɖabɛ dzĩtɔ ƒe kawo ɖo la ɖe klosalosigɛ siwo wowɔ ɖe kpe xɔasi sɔtiwo ŋu la ŋuti, eye woda sikabatiwo kple klosalobatiwo ɖe anyigba si woɖo kpe zɔzrɔ̃e xɔasi hẽtɔ, ɣitɔ, adzagba kple kpe zɔzrɔ̃e xɔasi yibɔtɔ ɖo la dzi.\n7 Wotsɔ wain tsae be woano le sikakpluwo me; kplu ɖe sia ɖe to vovo tso wo nɔewo gbɔ, eye wain si fia na la sɔ gbɔ ŋutɔ, abe ale si dze fia ene.\n8 Se si le wain la nono ŋu koe nye be womazi ame aɖeke dzi le esinu wòano gome o, elabena nenemae fia la wɔ ɖoɖo kple amegã siwo le eƒe fiasã la me be ame sia ame nawɔ ale si dze eŋu.\n9 Fianyɔnu Wasti hã ɖo kplɔ̃ na nyɔnuwo le Fia Ahasweros ƒe fiasã me.\n10 Le ŋkeke adrea gbe, esi wain na fia la ƒe dzi le dzidzɔ kpɔm la, egblɔ na Mehuman, Bizta, Harbona, Bigta, Abagta, Zetar kple Karka, siwo nye fiaŋume adre siwo subɔa Fia Ahasweros ŋutɔ la\n11 be woakplɔ fianyɔnu Wasti ava fia la ŋkume, eye eƒe fiakuku nanɔ eta, ne wòaɖe eƒe tugbedzedze afia dukɔawo kple amegãawo, elabena edze tugbe ŋutɔ.\n12 Ke esi fiaŋumewo va gblɔ fia ƒe nya la na Fianyɔnu Wasti la, egbe be yemava o. Ale fia la do dziku vevie, eye dzi bi ɖe dɔme nɛ.\n13 Eya ta fia la ƒo nu kple nunyala siwo nya ɣeyiɣiwo me nyuie (elabena aleae fia la dea adaŋu kple ame siwo bi ɖe se kple senyawo me nyuie la le eƒe nyawo katã mee,\n14 eye eƒe aɖaŋuɖola vevi siwo nɔa eŋue nye Karsena, Setar, Admata, Tarsis, Meres, Marsena, kple Memukan, Persia kple Media ƒe amegã adre, siwo dona ɖe fia la ŋkume, eye woawoe le ɖoƒe kɔkɔtɔ le fiaɖuƒe la me.\n15 Fia la bia wo be: “Esi Fianyɔnu Wasti mewɔ ɖe Fia Ahasweros ƒe nya si wògblɔ to fiaŋumewo dzi la dzi o ɖe, nu kae wòle be woawɔ nɛ le se nu?”\n16 Eye Memukan gblɔ le fia la kple amegãawo ŋkume be: “Menye fia la ɖeɖe ko ŋue Fianyɔnu Wasti da vo ɖo o, ke boŋ amegãwo katã kple ame siwo katã le Fia Ahasweros ƒe fiaɖuƒea ƒe nutowo katã me ŋue.\n17 Elabena srɔ̃nyɔnuwo katã le fianyɔnu la ƒe nuwɔna la ŋu nya se ge, eye wogbɔna vlo do ge wo srɔ̃ŋutsuwo agblɔ be, ‘Fia Ahasweros ŋutɔ gblɔ be woakplɔ Fianyɔnu Wasti ava ye ŋkume, gake egbe meyi o ɖe.’\n18 Egbe sia ke Persia kple Media ƒe amegãwo srɔ̃wo, siwo se fianyɔnu la ƒe nuwɔna sia aƒo nu kple fia la ƒe amegãwo katã alea, eye esia ahe vlododo kple dzikudodo geɖe avɛ.\n19 Ne enyo fia la ŋu la, ekema fia nede se, eye woaŋlɔe ɖe Persia kple Media ƒe sewo dome, si womagate ŋu atrɔ o, be: Wasti megakpɔ mɔ ava Fia Ahasweros ŋkume o; eye fia la netsɔ eƒe fianyɔnunyenye la na ehati nyɔnu bubu si nyo wui.\n20 Eye ne wose fia ƒe sededea le eƒe dziɖuƒe la katã la, ekema srɔ̃nyɔnuwo katã abu wo srɔ̃wo, woabu esiwo nye ame ŋkutawo kple esiwo nye ame tsɛwo siaa.”\n21 Nya sia dze fia la kple amegãwo ŋu, eye fia la wɔ Memukan ƒe nya la dzi.\n22 Ale wòɖo agbalẽ ɖe fiaɖuƒea ƒe nutowo katã me, le nuto sia nuto ƒe nuŋɔŋlɔ me, ɖe dukɔ sia dukɔ ƒe gbegbɔgblɔ me, be srɔ̃ŋutsu ɖe sia ɖe nanye amegã le eƒe me, eye wo degbee woado.\n1 Le nu siawo megbe esi Fia Ahasweros ƒe dziku la nu fa la, eɖo ŋku nu si Wasti wɔ kple ale si wòtso nya me le eŋu la dzi.\n2 Eye fiaŋume siwo subɔnɛ gblɔ nɛ be: “Woadi ɖetugbui leaƒe dzetugbewo na fia la.\n3 Eye fia la neɖo dzikpɔlawo le eƒe fiaɖuƒea ƒe nutowo katã me, ne woaƒo ɖetugbui leaƒe dzetugbewo katã nu ƒu ɖe Susan mɔ́ la me, le nyɔnuwo ƒe aƒe la me. Eye woanɔ fia ƒe ame tata Hegai si nye nyɔnuwo ŋu dzɔla ƒe dzikpɔkpɔ te, eye woanɔ tugbedzetikewo sim na wo.\n4 Eye ɖetugbui si ƒe nu alé dzi na fia la nazu fianyɔnu ɖe Wasti teƒe.” Nya la dze fia la ŋu, ale be wòwɔe nenema.\n5 Yuda ŋutsu aɖe le Susan mɔ́ la me, eŋkɔe nye Mordekai, Yair vi, Simei vi, Kis vi, eye wònye Benyamintɔ,\n6 woɖe aboyo eya kple aboyomeawo tso Yerusalem kpe ɖe Yuda-fia Yekoniya, si Babilon-fia Nebukadnezar ɖe aboyoe la ŋu.\n7 Eyae nye fofoa nɔviŋutsu ƒe vinyɔnuvi Hadasa, si nye Esta, dzi kpɔla, elabena tɔ kple nɔ megale esi o. Ðetugbui la nya kpɔ hedze tugbe ŋutɔ, eye esi fofoa kple dadaa ku la, Mordekai xɔe wòzu vianyɔnu.\n8 Esime woɖe gbeƒã fia ƒe nya kple eƒe se la, eye woƒo ɖetugbui geɖewo nu ƒu ɖe Susan mɔ́ la me le Hegai ƒe dzikpɔkpɔ te la, wokplɔ Esta hã yi fiasã la me le nyɔnuwo ŋu dzɔla Hegai ƒe dzikpɔkpɔ te.\n9 Ke ɖetugbui la ƒe nu dze eŋu, ale be wòve enu, eye wòwɔ kaba na wosi eƒe tugbedzetikewo nɛ, ena nuɖuɖu tɔxɛ la hãe, eye wòtsɔ ɖetugbui adre siwo wotia tso fia ƒe aƒe me la kpe ɖe eŋu. Eɖe eya kple eƒe ɖetugbui siwo asubɔe la le afi ma yi nyɔnuwo ƒe aƒe la ƒe teƒe nyuitɔ.\n10 Esta meƒo nu tso eƒe dukɔ alo eƒe ƒometɔwo ŋu o, elabena Mordekai de se nɛ be wòagagblɔe na ame aɖeke o.\n11 Mordekai ɖia tsa le nyɔnuwo ƒe aƒe la ƒe xɔxɔnu gbe sia gbe be yeanya ale si Esta le eye yeanya ne nane le dzɔdzɔm ɖe edzi.\n12 Eɖoa ɖetugbuiawo dometɔ ɖe sia ɖe dzi be wòayi Fia Ahasweros gbɔ, ne wosi atike siwo wosina na ɖetugbuiawo ɣleti wuieve sɔŋ na wo vɔ megbe, elabena ɣeyiɣi mae tugbedzetikewo sisi na wo ƒe ŋkekeawo xɔna—wosia miremi na wo ɣleti ade, eye wosia balsam-mi kple tugbedzetike vovovowo na wo ɣleti ade.\n13 Ne ɖetugbui aɖe le fia la gbɔ yi ge la, nu sia nu si wòbia la, wotsɔnɛ nanɛ, ne etso nyɔnuwo ƒe aƒe la me yina fia la ƒe aƒe me.\n14 Ne eyi le fiẽ la, egbɔna vaa nyɔnuwo ƒe aƒe evelia me le ŋdi le fia ƒe ame tata Saasgaz, ame si nye ahiãwo ŋudzɔla ƒe dzikpɔkpɔ te. Megayia fia la gbɔ o, negbe dzaa ɖe eƒe nu nyo fia la ŋu, eye wòyɔ eŋkɔ be woayɔe vɛ ko hafi.\n15 Eye esi wòɖo Abihayil si nye Mordekai fofo nɔviŋutsu ƒe vinyɔnu Esta, si wòxɔ abe vianyɔnu ene, dzi be wòayi fia gbɔ la, mebia naneke o, negbe nu si fia ƒe ame tata Hegai, si nye nyɔnuwo ŋu dzɔla la, yɔ ko. (Ɣemaɣi katã la Esta ƒe nu nyoa ame siwo katã kpɔnɛ la ŋu).\n16 Eye wokplɔ Esta yi Fia Ahasweros gbɔ le fiasã me le ɣleti ewolia, si nye Tebet me, le eƒe fiaɖuɖu ƒe ƒe adrelia me.\n17 Eye fia la lɔ̃ Esta wu nyɔnu bubuawo katã, ale be eƒe nu nyo eŋu eye wòve enu wu ɖetugbui leaƒe bubuawo katã. Ale wòɖɔ fiakuku nɛ heɖoe fianyɔnu ɖe Wasti teƒe.\n18 Eye fia la ɖo kplɔ̃ gã aɖe na eƒe amegãwo katã kple eŋumewo, Esta koŋ ye wòɖo kplɔ̃a na. Ena ablɔɖe nuto siwo le eƒe fiaɖuƒe la me, eye fia la ma nunanawo na amewo abe ale si dze fia ene.\n19 Ke esi wogaƒo ɖetugbui leaƒeawo nu ƒu zi evelia la, Mordekai bɔbɔ nɔ fia la ƒe agbo nu.\n20 Esta meƒo nu tso eƒe ƒometɔwo kple eƒe dukɔ ŋu o, abe ale si ko Mordekai de se nɛ ene; Esta wɔa Mordekai ƒe nya dzi, abe ale si ko wòwɔna esime wònɔ eƒe dzikpɔkpɔ te ene.\n21 Le ŋkeke mawo me esime Mordekai bɔbɔ nɔ fia la ƒe agbo nu la, fiaŋume eve, Bigtan kple Teres, siwo nye agbonudzɔlawo, do dziku ɖe fia la ŋu, eye woɖo nugbe be yewoawu Fia Ahasweros.\n22 Mordekai se nya la, eye wògblɔe na Fianyɔnu Esta enumake. Eye Esta hã gblɔe na fia la le Mordekai ƒe ŋkɔ me.\n23 Eya ta woku nya la me heva kpɔe be ele eme, ale wohe ŋutsu eveawo ɖe ati ŋu; eye woŋlɔ nya siawo katã ɖe ŋutinyagbalẽ me le fia la ŋkume.\n1 Le nu siawo megbe la, Fia Ahasweros do gã Haman, si nye Agagitɔ Hamedata viŋutsu, eye wòdoe ɖe dzi hetsɔ eƒe zikpui ɖo amegã bubu siwo katã le eŋu la ŋgɔ.\n2 Eye fia la ƒe dɔla siwo katã le fia ƒe agbo nu bɔbɔna tsyɔa mo anyi ɖe Haman ŋkume, elabena aleae fia la de se le eŋu. Gake Mordekai ya mebɔbɔna alo tsyɔa mo anyi ɖe eŋkume o.\n3 Eye fia la ƒe dɔla siwo le fia ƒe agbo nu biaa Mordekai be: “Nu ka tae nèle fia ƒe sedede dzi dam?”\n4 Woƒoa nu nɛ gbe sia gbe gake meɖoa to wo o. Eya ta wogblɔe na Haman be yewoakpɔe ɖa be alɔ̃ ɖe Mordekai ƒe nuwɔnaa dzi hã; elabena egblɔ na wo be Yudatɔe yenye.\n5 Esi Haman kpɔe be Mordekai mebɔbɔna tsyɔa mo anyi ɖe ye ŋkume o la, dzi ku Haman vevie.\n6 Ke ebui be enye gbɔɖiɖi ame ɖokui be yeawu Mordekai ɖeɖe ko, elabena woƒo nu tso Mordekai ƒe dukɔ ŋu nɛ. Eya ta Haman te mɔnudidi be yeatsrɔ̃ Yudatɔwo katã, siwo nye Mordekai ƒe dukɔ me tɔwo ɖa le Ahasweros ƒe fiaɖuƒe bliboa katã me.\n7 Le ɣleti gbãtɔ, si nye Nisan me, le Fia Ahasweros ƒe ƒe wuievelia me la, woda Pur (si nye Nudzidze aɖe) le Haman ŋkume be woanya ŋkeke kple ɣleti si wòanye, eye wòdze ɣleti wuievelia, si nye Adar dzi.\n8 Haman gblɔ na Fia Ahasweros be: “Dukɔ ɖeka aɖe li, si me tɔwo kaka hema ɖe dukɔ siwo le wò fiaɖuƒea ƒe nutowo katã me; woƒe sewo to vovo na dukɔ bubuawo katã tɔ, womewɔa fia la ƒe sewo dzi o, eye made fia la dzi be wòaɖe asi le wo ŋu nenema o.\n9 Ne enyo fia ŋu la, ekema na woaŋlɔ agbalẽ ade se be woatsrɔ̃ wo. Maxe klosalo talento akpe ewo na dumegãwo ne woatsɔ ade fia ƒe kesinɔnudzraɖoƒe la.”\n10 Ale fia la ɖe eƒe ŋkɔsigɛ le asi tsɔ na Haman, Agagitɔ Hamedata viŋutsu, si nye Yudatɔwo ƒe futɔ la.\n11 Eye fia la gblɔ na Haman be: “Wò klosalo la nenɔ anyi ko, eye metsɔ dukɔ la hã de asi na wò be nàwɔ wo ale si nyo ŋuwò.”\n12 Ale woyɔ fia ƒe agbalẽŋlɔlawo le ɣleti gbãtɔ ƒe ŋkeke wuietɔ̃lia dzi. Woŋlɔ agbalẽ le nu siwo katã ƒe se Haman de la nu na fia la ƒe nuto gã dziɖulawo kple nutodziɖula siwo le nuto vovovoawo dzi ɖum, kple dukɔ vovovoawo ƒe amegãwo, eye woɖoe ɖe nuto sia nuto le eƒe nuŋɔŋlɔ nu kple dukɔ sia dukɔ le eƒe gbegbɔgblɔ nu. Woŋlɔe le Fia Ahasweros ƒe ŋkɔ me, eye wotsɔ fia ƒe ŋkɔsigɛ tre enu.\n13 Eye wotsɔ agbalẽawo de ame dɔdɔawo si ɖo ɖe fiaɖuƒea ƒe nutowo katã me be woatsrɔ̃ Yudatɔwo katã gbidigbidi, woawu wo, eye woaɖe wo ɖa, ɖekakpui kple ame tsitsi siaa, ɖeviwo kple nyɔnuwo siaa, le ŋkeke ɖeka dzi, le ɣleti wuievelia si nye Adar ƒe ŋkeke wuietɔ̃lia dzi, eye woaha woƒe nunɔamesiwo.\n14 Woɖo agbalẽ sia si me nyawo zu se la ɖe fiaɖuƒea ƒe nuto vovovoawo katã me ne woaɖe gbeƒãe na amewo katã ale be woanɔ dzadzraɖoɖi na ŋkeke sia.\n15 Eye ame dɔdɔawo dze mɔ afɔtsɔtsɔe tsɔ du la yii le fia ƒe nya la nu. Wode sea le Susan mɔ́ la me. Fia la kple Haman bɔbɔ nɔ anyi be yewoano nu; ke tɔtɔ ɖo Susan dua ya me.\n1 Esi Mordekai se nya siwo katã dzɔ la, edze eƒe awuwo, ta akpanya eye wòsi dzofi. Eye wòdo go yi du la me hele avi fam sesĩe nublanuitɔe.\n2 Eva tɔ ɖe keke fia la ƒe agbo nu, gake mege ɖe eme o, elabena ame aɖeke mekpɔ mɔ ata akpanya age ɖe fia la ƒe agbo la me o.\n3 Eye konyifafa gã aɖe ɖo Yudatɔwo dome le nuto ɖe sia ɖe si me fia la ƒe nya kple eƒe se la de, wotsi nu dɔ, wofa avi, eye wofa konyi ŋutɔ. Wo dometɔ geɖe ta akpanya mlɔ anyi ɖe dzofi me.\n4 Esi Esta ƒe ɖetugbui siwo subɔnɛ kple eƒe aƒedzikpɔlawo va egbɔ hegblɔe nɛ la, fianyɔnu la xa nu vevie. Eye wòɖo awuwo ɖe Mordekai be wòatsɔ aɖɔli eƒe akpanya la, ke mexɔ wo o.\n5 Eye Esta yɔ Hatak, si nye fia ƒe aƒedzikpɔlawo dometɔ ɖeka, ame si fia la ɖo be wòasubɔe la, eye wòdɔe ɖo ɖe Mordekai gbɔ be yeanya nu si dzɔ kple nu si ta wòwɔ alea ɖo.\n6 Eya ta Hatak yi Mordekai gbɔ le dua ƒe ablɔ si dze ŋgɔ fiasã ƒe agbo nu.\n7 Mordekai gblɔ nu siwo katã dzɔ ɖe edzi kple ga home si Haman do ŋugbe be yeaxe woatsɔ ade fia ƒe kesinɔnudzraɖoƒe ɖe Yudatɔwo ta ne woatsrɔ̃ wo la ŋu nyawo katã nɛ.\n8 Etsɔ se si wode le Susan be woatsrɔ̃ wo gbidii ƒe agbalẽ ɖeka hã nɛ be wòatsɔe afia Esta, ne wòaɖe nu me nɛ, eye wòdɔe be wòayi fia la gbɔ aɖe kuku nɛ be wòave yeƒe dukɔ la nu.\n9 Ale Hatak va gblɔ Mordekai ƒe nyawo na Esta.\n10 Eye Esta ɖo nyaa ŋu na Hatak hedɔe ɖe Mordekai gbɔ bena:\n11 “Fiaŋumewo kple ame siwo le fiaɖuƒea ƒe nutowo katã me nyae be ŋutsu sia ŋutsu alo nyɔnu sia nyɔnu si ayi fia gbɔ le xɔxɔnu emetɔ la me, evɔ womeyɔe hafi o la, se ɖeka koe li, si nye be woawui; negbe ɖe fia la do eƒe sikafiatikplɔ la ɖee ko hafi wòatsi agbe. Ke ŋkeke blaetɔ̃e nye esi womeyɔm be mava fia la gbɔ o.”\n12 Esi wova gblɔ Esta ƒe nyawo na Mordekai la, 13 eɖo eŋu na Esta be: “Mègabu xaa be esi yele fia ƒe aƒe me ta la, yeatsi agbe le Yudatɔ bubuawo katã dome o.\n14 Eya ta ne èzi kpi le ɣeyiɣi sia me la, gbɔdzɔe kple ɖeɖe atso afi bubu ava na Yudatɔwo; ke wò ŋutɔ kple fofowò ƒe aƒe ya miatsrɔ̃. Eye ame kae nya ne ɣeyiɣi sia tɔgbi tae fianyɔnu ƒe ɖoƒea su asiwò ɖo?”\n15 Eye Esta ɖo eŋu ɖo ɖe Mordekai be:\n16 “Yi ɖaƒo Yudatɔ siwo katã le Susan la nu ƒu, eye mitsi nu dɔ ɖe tanye. Migaɖu nu alo ano nu o ŋkeke etɔ̃ sɔŋ, zã kple keli. Nye kple nye dɔlanyɔnuwo hã míatsi nu adɔ. Eyome mayi fia la gbɔ, togbɔ be mele se nu o hã, eye ne woawum la, wonewum faa.”\n17 Ale Mordekai dze mɔ yi ɖawɔ abe ale si tututu Esta de se nɛ ene.\n1 Le ŋkeke etɔ̃a gbe la, Esta do eƒe fiawu eye wòva tɔ ɖe fiasã la ƒe xɔxɔnu emetɔ si dze ŋgɔ fia ƒe aƒea, esime fia la bɔbɔ nɔ eƒe fiazikpui dzi le fiasãa me hedze ŋgɔ aƒe la ƒe mɔnu.\n2 Esi fia la kpɔ Fianyɔnu Esta wòtɔ ɖe xɔxɔnua la, eve enu hedo sikafiatikplɔ si le esi la ɖe Esta. Eye Esta te ɖe eŋu heka asi fiatikplɔ la tame.\n3 Fia la biae be: “Fianyɔnu Esta, nya kae dzɔ? Nu ka dim nèle? Ne nye fiaɖuƒea ƒe afã gɔ̃ hãe la, woatsɔe ana wò!”\n4 Esta ɖo eŋu be: “Ne enyo fia ŋu la, ekema fia la kple Haman neva kplɔ̃ si meɖo nɛ la ŋu egbea.”\n5 Eya ta fia la gblɔ na eƒe subɔlawo be: “Miyi ɖayɔ Haman vɛ kaba be míawɔ Esta ƒe biabia la dzi.” Emegbe fia la kple Haman va kplɔ̃ si Esta ɖo la ŋu.\n6 Esime wole wain nom la, fia la bia Esta be: “Nu kae nèbe yeabia? Woatsɔe ana wò! Eye nu ka dim nèle? Ne nye fiaɖuƒea ƒe afã gɔ̃ hãe la, woatsɔe ana wò!”\n7 Esta ɖo eŋu be: “Nye biabia kple nye didie nye be,\n8 Ne fia la ve nunye, eye wònyo fia ŋu vavã be yeawɔ nye biabiaa dzi, eye yeawɔ nye didi dzi nam la, ekema fia la kple Haman neva kplɔ̃ si magaɖo na wo etsɔ la ŋu; eye etsɔ la, mawɔ fia ƒe nya la dzi.”\n9 Gbe ma gbe Haman dzo kple dzidzɔ, eye eƒe dzi dze eme. Ke esi Haman kpɔ Mordekai le fia la ƒe agbo nu, eye wòkpɔ be metso heƒo kpakpakpa le ye ŋkume o la, Haman do dziku vevie ɖe Mordekai ŋu.\n10 Gake Haman ɖu eɖokui dzi, eye wòyi aƒe me. Emegbe edɔ woɖayɔ exɔlɔ̃wo kple srɔ̃a Zeres vɛ.\n11 Haman ƒo adegbe le eƒe kesinɔnu geɖeawo, via gbogboawo, ale si fia la do gãe, kple ale si wodoe ɖe dzi wòƒo amegãwo kple fiaŋumewo katã ta la ŋu.\n12 Haman gblɔ kpee be: “Nu si gawue nye be, Fianyɔnu Esta mekpe ame bubu aɖeke kpe ɖe fia la ŋu va kplɔ̃ si wòɖo ŋu o, negbe nye ko. Etsɔ hã egakpem kpe ɖe fia la ŋu.\n13 Ke nu siawo katã dometɔ aɖeke meɖi ƒo nam o, zi ale si megale Yudatɔ Mordekai kpɔm wòbɔbɔ nɔ fia ƒe agbo la nu.”\n14 Ale srɔ̃a Zeres kple exɔlɔ̃awo katã gblɔ nɛ be: “Na woatu ati wòakɔ abɔklugui blaatɔ̃. Eye ne ŋu ke la, gblɔ na fia la be woahe Mordekai ɖe eŋu. Emegbe nàtsɔ dzidzɔ ayi kplɔ̃ la ŋu kple fia la.” Nya la nyo Haman ŋu, eye wòna wotu ati la.\n1 Le zã ma me la, alɔ̃ bu ɖe fia la. Eya ta egblɔ be woatsɔ nyadzɔdzɔwo ŋuti nuŋlɔɖigbalẽ la vɛ ne woaxlẽ na fia la.\n2 Wokpɔ woŋlɔ ɖe agbalẽa me be, Mordekai ye ʋu go fiaŋume eve, siwo nye Bigtana kple Teres, ame siwo nye agbonudzɔla siwo ɖo nugbe be yewoawu Fia Ahasweros.\n3 Fia la bia be: “Nu kae wowɔ tsɔ de bubu Mordekai ŋu, eye nu kae wowɔ tsɔ da akpe nɛ le esia ta?” Eye fiaŋume siwo subɔnɛ la ɖo eŋu be: “Womewɔ naneke nɛ o.”\n4 Emegbe fia la bia be: “Ame kae le xɔxɔnua?” Ke edzɔ be Haman va fiasã ƒe xɔxɔnu gotatɔ la me be yeagblɔ na fia la be woahe Mordekai ɖe ati si yetu nɛ la ŋuti.\n5 Eye fia la ƒe dɔlawo ɖo eŋu nɛ be: “Haman ye tɔ ɖe xɔxɔnua.” Eya ta fia la gblɔ be: “Mina wòage ɖe eme.”\n6 Esi Haman ge ɖe eme la, fia la biae be: “Nu kae woawɔ na ŋutsu si ŋu fia di be yeade bubui?” Eye Haman gblɔ le eƒe dzi me be: “Ame ka ŋue fia adi be yeade bubui ne menye nyee o?”\n7 Eya ta Haman ɖo eŋu na fia la be: “Ŋutsu si ŋu fia di be yeade bubui la,\n8 woatsɔ fiawu si fia la dona kple sɔ si fia dona, si ƒe ta fiakuku le la avɛ.\n9 Woatsɔ awua kple sɔa ade fia ƒe amegã bubumewo dometɔ ɖeka si, woado awua na ŋutsu si ŋu fia la di be yeade bubui la, eye woana wòado sɔa ato dua ƒe ablɔ me. Eye woanɔ ɣli dom le eŋgɔ be: ‘Alea wowɔ na ŋutsu si ŋu fia la di be yeade bubui lae nye esi.’”\n10 Enumake fia la gblɔ na Haman be: “Netsɔ! Tsɔ awua kple sɔa nàwɔ abe ale si tututu nègblɔe ene na Yudatɔ Mordekai si bɔbɔ nɔ fia ƒe agbo nu. Mègana naneke nato le nya siwo katã nègblɔ la me o.”\n11 Ale Haman tsɔ awua kple sɔa, edo awua na Mordekai, eye wòna wòdo sɔa to dua ƒe ablɔ me, eye wòle ɣli dom le eŋgɔ be: “Alea wowɔ na ŋutsu si ŋu fia la di be yeade bubui lae nye esi!”\n12 Emegbe Mordekai gbugbɔ va fia la ƒe agbo nu, ke Haman ɖe abla yi aƒe me kple nuxaxa, eye wòtsyɔ nu ta.\n13 Eye Haman gblɔ nu siwo katã dzɔ ɖe edzi la na srɔ̃a Zeres kple exɔlɔ̃wo katã. Eye eƒe nunyalawo kple srɔ̃a Zeres gblɔ nɛ be: “Ne Yuda vidzidzie Mordekai, ame si ŋkume nète toyiyi le nye la, ekema màte ŋu aɖu edzi o, ke boŋ àyi to le eŋkume godoo.”\n14 Esi wokpɔtɔ nɔ nu ƒom kplii la, fiaŋumewo va ɖo, eye wowɔ kaba kplɔ Haman yi kplɔ̃ si Esta ɖo la ŋu.\n1 Ale fia la kple Haman va kplɔ̃ si Fianyɔnu Esta ɖo la ŋu.\n2 Esi wonɔ kplɔ̃ ŋu nɔ wain nom le ŋkeke evea gbe la, Fia la gabia Esta be: “Fianyɔnu Esta, nu kae nèbe yeabia? Woatsɔe ana wò. Eye nu ka dim nèle? Ne nye fiaɖuƒea ƒe afã gɔ̃ hãe la, woatsɔe ana wò!”\n3 Eye Fianyɔnu Esta ɖo eŋu be: “Oo fia, ne ève nunye, eye wònyo fia ŋu vavã la, ekema meɖe kuku ɖe nye agbe, eye nàxɔ na nye dukɔ la.\n4 Elabena wotsɔ nye kple nye dukɔ la dzra, be woatsrɔ̃ mí, woawu mí, eye woagblẽ mía dome. Ne ɖe wotsɔ mí dzra be míazu kluvi kple kosi dzrowo ko la, anye ne mezi kpi. Gake mesɔ be woaɖe mɔ ɖe xaxa sia ŋu o, elabena agblẽ nu le fia la ŋu.”\n5 Eye Fia Ahasweros bia Fianyɔnu Esta be: “Ame kae? Afi kae ame si do dzi be yeawɔ nu sia la le?”\n6 Esta gblɔ be: “Adikãtɔ kple futɔ lae nye Haman vɔ̃ɖi sia.”\nAle ŋɔdzi lé Haman le fia la kple fianyɔnu la ŋkume.\n7 Ke fia la tso le kplɔ̃a ŋu kple dziku heyi fiasã la ƒe abɔ me, eye Haman hã tso be yeaɖe kuku na Fianyɔnu Esta ɖe yeƒe agbe ta, elabena ekpɔe be fia la ɖo tame be yeahe to na ye.\n8 Esi fia la trɔ tso fiasãa ƒe abɔ la me va aƒe si me woɖo kplɔ̃a le la, Haman tsra ɖe aba si dzi Esta le la dzi. Eya ta fia la gblɔ be: “Fianyɔnu la hã gbɔ dɔ ge wòle sesẽe le nye ŋutɔ nye aƒe mea?” Esi nya siawo nya do le fia nu ko la, wotsyɔ nu mo na Haman xoxo.\n9 Eye Harbona, ame si nye fiaŋumewo dometɔ ɖeka, gblɔ be: “Haman tu ati be yeahe Mordekai, ame si ƒo nu heɖe fia ƒe agbe la ɖe eŋu. Wotui ɖe Haman ƒe me, ekɔ abɔklugui blaatɔ̃.” Eye fia la gblɔ be: “Mihee ɖe eŋu.”\n10 Ale wohe Haman ɖe ati si wòtu ɖe Mordekai ŋu la ŋuti, eye fia ƒe dzikua nu fa.\n1 Gbe ma gbe Fia Ahasweros tsɔ Haman, Yudatɔwo ƒe futɔ la ƒe aƒe na Fianyɔnu Esta; eye Mordekai va fia la ŋkume, elabena Esta gblɔ ale si eya kple Mordekai do ƒomee la nɛ.\n2 Eye fia la ɖe eƒe ŋkɔsigɛ, si wòxɔ le Haman si la tsɔ na Mordekai. Eye Esta tsɔ Mordekai ɖo Haman ƒe aƒe la nu.\n3 Esta gaƒo nu kple fia la, eye wòtsyɔ mo anyi ɖe eƒe afɔnu fa avi heɖe kuku bia be wòatrɔ Agagitɔ Haman ƒe tame vɔ̃ kple nugbe si wòɖo ɖe Yudatɔwo ŋu la.\n4 Eye fia la do sikafiatikplɔ la ɖe Esta, eye Esta tso hetɔ ɖe fia la ŋkume.\n5 Eye wògblɔ be: “Ne edze fia ŋu, eye wòve nunye, ne nya la sɔ le fia ŋkume, eye nye nu nyo eŋu la, ekema nena woaŋlɔ agbalẽ atsɔ ate fli ɖe agbalẽ siwo tame vɔ̃ ɖola Haman, Agagitɔ Hamedata viŋutsu la ŋlɔ be woatsrɔ̃ Yudatɔ siwo le fiaɖuƒea ƒe nutowo katã me la me.\n6 Elabena aleke mate ŋu akpɔ vɔ̃ si ava nye dukɔ dzi la teƒe, eye aleke mate ŋu akpɔ nye ƒometɔwo ƒe tsɔtsrɔ̃ teƒe?”\n7 Eya ta Fia Ahasweros gblɔ na Fianyɔnu Esta kple Mordekai Yudatɔ la be: “Kpɔ ɖa! Metsɔ Haman ƒe aƒe la na Esta, eye mena wohe Haman ɖe ati ŋu, le nugbe si wòɖo be woatso ɖe Yudatɔwo ŋu la ta.\n8 Azɔ miate ŋu aŋlɔ agbalẽ ɖe Yudatɔwo nu ale si nyo mia ŋu le fia ƒe ŋkɔ me, eye miatsɔ fia ƒe ŋkɔsigɛ atre enu, elabena se si woŋlɔ le fia ƒe ŋkɔ me, eye wotsɔ fia ƒe ŋkɔsigɛ tre enu la, womate ŋu atrɔe o.”\n9 Eya ta woyɔ fia la ƒe agbalẽŋlɔlawo ɣemaɣi, le ɣleti etɔ̃lia, si nye Sivan, ƒe ŋkeke blaeve vɔ etɔ̃lia dzi; eye woŋlɔ se siwo katã Mordekai de la ɖe agbalẽ me na Yudatɔwo, nuto gã dziɖulawo, nutodziɖulawo kple amegã siwo le nuto vovovoawo dzi ɖum, tso India va se ɖe Etiopia, siwo le nuto alafa ɖeka blaeve vɔ adrewo me, eye woɖoe ɖe nuto sia nuto le eƒe nuŋɔŋlɔ nu ɖe dukɔ sia dukɔ le eƒe gbegbɔgblɔ me, ɖe Yudatɔwo ŋutɔwo ƒe nuŋɔŋlɔ nu, kple woƒe gbegbɔgblɔ me.\n10 Eŋlɔ agbalẽa le Fia Ahasweros ƒe ŋkɔ me, etsɔ fia ƒe ŋkɔsigɛ tre enu, eye wòtsɔ agbalẽ siwo woŋlɔ la de ame dɔdɔ siwo doa fia ƒe sɔ ɖidu siwo womla ɖe fia ƒe dɔwo wɔwɔ ŋu, si ɖo ɖa.\n11 Fia la ɖe mɔ na Yudatɔ siwo le du vovovoawo katã me le agbalẽawo me be woaƒo ƒu, aʋli woƒe agbe ta, eye woatsrɔ̃ aʋakɔ alo dukɔ alo nuto si me tɔwo atso ɖe wo ŋu la, eye woawu wo ahaɖe wo ɖa, ɖeviwo kple nyɔnuwo siaa, eye woaha woƒe nuwo.\n12 Woawɔ esia le ŋkeke ɖeka dzi, le Fia Ahasweros ƒe fiaɖuƒea ƒe nutowo katã me, le ɣleti wuievelia, si nye Adar, ƒe ŋkeke wuietɔ̃lia dzi.\n13 Agbalẽa me nyawo nazu se le nuto vovovoawo katã me. Woaɖe gbeƒãe na dukɔwo katã ale be Yudatɔwo nadzra ɖo na ŋkeke sia, be woabia hlɔ̃ woƒe futɔwo.\n14 Ame dɔdɔ siwo doa fia ƒe sɔ ɖiduwo la, wɔ kaba dze mɔ heɖe abla le fia ƒe gbeɖeɖe nu. Wode se sia le Susan mɔ́ la hã me.\n15 Ke Mordekai dzo le fia la ŋkume, ele fiawu si wotsɔ avɔ blɔ kple aklala tɔ la me, eye wòɖɔ sikafiakuku gã aɖe hedo awu ʋlaya si wotsɔ avɔ biɖibiɖi kple aɖabɛ dzĩtɔ tɔ. Eye dzidzɔ kple aseyetsotso xɔ Susan du la me.\n16 Eye wònye gbɔdzɔe, dzidzɔ, aseyetsotso kple bubu na Yudatɔwo.\n17 Eye le nuto vovovoawo katã kple du vovovo siwo katã me fia la ƒe nya kple eƒe sea de me la, Yudatɔwo kpɔ dzidzɔ, wotso aseye, woɖo kplɔ̃ hetu aglo. Eye anyigbaa dzi nɔlawo dometɔ geɖewo gblɔ be yewozu Yudatɔwo, elabena Yudatɔwo ƒe ŋɔdzi lé wo.\n1 Le ɣleti wuievelia, si nye Adar, ƒe ŋkeke wuietɔ̃lia dzi, esime ɣeyiɣi de be woawɔ fia la ƒe nya kple eƒe se la dzi, le ŋkeke si Yudatɔwo ƒe futɔwo nɔ mɔ kpɔm be yewoaɖu wo dzi la, nuwo va trɔ bubui, ale be Yudatɔwo boŋ va ɖu ame siwo lé fu wo la dzi.\n2 Yudatɔwo ƒo ƒu ɖe woƒe duwo me le Fia Ahasweros ƒe fiaɖuƒea ƒe nutowo katã me be yewoatu nu kple ame siwo le yewoƒe gbegblẽ dim la, eye ame aɖeke mete ŋu nɔ te ɖe wo nu o, elabena woƒe ŋɔdzi lé dukɔwo katã.\n3 Amegã siwo katã le nutoawo me, nuto gã dziɖulawo, nutodziɖulawo kple ame siwo wɔa fia ƒe dɔwo la kpe asi ɖe Yudatɔwo ŋu le esi Mordekai ƒe ŋɔdzi lé wo ta.\n4 Elabena Mordekai zu amegã le fia ƒe aƒe la me, eye eƒe ŋkɔ ɖi de fiaɖuƒe la ƒe nutowo katã me, elabena Mordekai le gã zum ɖe edzi ɖaa.\n5 Yudatɔwo tsɔ yi dza woƒe futɔwo katã, wowu wo eye wotsrɔ̃ wo; wowɔ ame siwo lé fu wo la ale si dze wo ŋu.\n6 Le Susan mɔ́ la me la, Yudatɔwo wu ame alafa atɔ̃.\n7 Wowu Parsandata, Dalfon, Aspata,\n8 Porata, Adaliya, Aridata,\n9 Parmasta, Arisai, Aridai kple Waizata,\n10 ame siwo nye Haman, Hamedata vi si lé fu Yudatɔwo la, ƒe vi ewoawo hã. Gake esi wowu wo la womeha woƒe nuwo o.\n11 Wova gblɔ ame siwo wowu le Susan mɔ́ la me gbe ma gbe la ƒe xexlẽme na fia la.\n12 Eye fia la gblɔ na Fianyɔnu Esta be: “Yudatɔwo wu amewo le Susan mɔ́ la me, eye wotsrɔ̃ ame alafa atɔ̃ kple Haman viŋutsu ewoawo. Ke aleke wòanɔ le fiaɖuƒea ƒe nuto mamlɛawo me? Azɔ nu ka biam nèle? Woawɔe na wò. Eye nu ka dim nègale? Woawɔ edzi.”\n13 Esta gblɔ be: “Ne enyo fia ŋu la, ekema wòaɖe mɔ na Yudatɔ siwo le Susan be woawɔ ɖe egbe ƒe se la dzi etsɔ hã; eye woahe Haman viŋutsu ewoawo ɖe ati ŋu.”\n14 Eya ta fia la ɖe gbe be woawɔe nenema. Wode se le Susan, eye wohe Haman viŋutsu ewoawo ƒe kukuawo ɖe ati ŋu.\n15 Yudatɔ siwo le Susan la gaƒo ƒu ake le ɣleti Adar ƒe ŋkeke wuienelia dzi, eye wowu ame alafa etɔ̃ le Susan, gake womeha woƒe nuwo o.\n16 Ke Yudatɔ susɔe siwo le fiaɖuƒea ƒe nutowo me la ƒo ƒu, eye woʋli woƒe agbe ta. Wobia hlɔ̃ woƒe futɔwo, eye wowu ame akpe blaadre vɔ atɔ̃ le woƒe futɔwo dome; gake womeha woƒe nuwo o.\n17 Esia va eme le ɣleti Adar ƒe ŋkeke wuietɔ̃lia dzi, wogbɔ ɖe eme le ɣletia ƒe ŋkeke wuienelia dzi, eye wowɔe wòzu kplɔ̃ɖogbe kple dzidzɔkpɔgbe.\n18 Yudatɔ siwo le Susan la ƒo ƒu le ɣletia ƒe ŋkeke wuietɔ̃lia kple ŋkeke wuienelia dzi, eye wogbɔ ɖe eme le eƒe ŋkeke wuiatɔ̃lia dzi, wowɔe wòzu kplɔ̃ɖogbe kple dzidzɔkpɔgbe.\n19 Esia tae Yudatɔ siwo le duviwo me le nuto bubuawo me la wɔ ɣleti Adar ƒe ŋkeke wuienelia wòzu dzidzɔkpɔgbe, kplɔ̃ɖogbe kple aglotugbe, si dzi woɖoa nuɖuɖu ɖe wo nɔewo le.\n20 Mordekai ŋlɔ nudzɔdzɔ siawo ɖi, eye wòɖo agbalẽ siwo wòŋlɔ la ɖe Yudatɔ siwo katã le Fia Ahasweros ƒe fiaɖuƒea ƒe nutowo katã me, esiwo le kpuiƒe kple didiƒe siaa.\n21 Eɖoe na wo be ɣleti Adar ƒe ŋkeke wuienelia kple eƒe ŋkeke wuiatɔ̃lia nanye ŋkekenyui eye woanɔ eɖum ƒe sia ƒe,\n22 elabena ŋkeke mawo dzie Yudatɔwo kpɔ gbɔdzɔe tso woƒe futɔwo si me, kple ɣleti si me woƒe nuxaxa trɔ zu dzidzɔ, eye woƒe konyifagbe zu aglotugbe. Woatsɔe awɔ kplɔ̃ɖogbe, dzidzɔkpɔgbe kple ŋkeke siwo dzi woaɖo nuɖuɖu ɖe wo nɔewo ahana nu ame dahewo.\n23 Eye Yudatɔwo lɔ̃ be yewoayi azã si gɔme yewodze xoxo la ɖuɖu dzi le nu si Mordekai ŋlɔ na wo la nu.\n24 Elabena Haman, si nye Agagitɔ Hamedata viŋutsu si nye Yudatɔwo katã ƒe futɔ la, ɖo tame vɔ̃ ɖe Yudatɔwo ŋu be yeatsrɔ̃ wo, eye wòna woda Pur, si nye Nudzidze la, be yeana ŋɔdzi nalé wo eye yeatsrɔ̃ wo.\n25 Ke esi Esta va fia la ŋkume la, fia la de se woŋlɔ agbalẽ be: “Tame vɔ̃ sia si wòɖo ɖe Yudatɔwo ŋu la netrɔ va eya ŋutɔ ƒe ta dzi”; eye wohe eya kple viawo ɖe ati ŋu.\n26 Esia tae woyɔa ŋkeke mawo be Purim, le Pur ƒe ŋkɔ nu. Ale le nu siwo katã woŋlɔ ɖe agbalẽ sia me kple nu si teƒe wokpɔ kple nu si dzɔ ɖe wo dzi ta la,\n27 Yudatɔwo ɖoe wo ɖokuiwo kple woƒe dzidzimeviwo kpakple ame siwo katã va wɔ ɖeka kpli wo la dzi be yewoanɔ ŋkeke eve siawo ɖum ɖaa, eye yewoawɔ ɖe nu si woŋlɔ le wo ŋuti la dzi le woƒe ɣeyiɣi ɖoɖi la dzi ƒe sia ƒe, eye yewomada le edzi o.\n28 Eye woaɖo ŋku ŋkeke siawo dzi, woaɖu wo le dzidzime sia dzidzime, ƒome sia ƒome, fiaɖuƒea ƒe nuto sia nuto, kple du sia du me, eye Purim ŋkeke siawo nu nagayi le Yudatɔwo dome o, eye ŋkuɖoɖo wo dzi nu nagatso le woƒe dzidzimeviwo dome o.\n29 Eye Fianyɔnu Esta, si nye Abihayil vinyɔnu, kple Yudatɔ Mordekai, ŋlɔ agbalẽ le woƒe ŋusẽ me tsɔ ɖo kpe agbalẽ evelia sia, si ku ɖe Purim ŋu la dzi.\n30 Eye wòɖo agbalẽ siwo woŋlɔ, siwo me ŋutifafanya kple nyateƒenyawo le la, ɖe Yudatɔwo katã le Ahasweros ƒe fiaɖuƒea ƒe nuto alafa ɖeka blaeve vɔ adreawo me,\n31 be wòaɖo kpe Purim ŋkeke siawo ɖuɖu dzi le woƒe ɣeyiɣi ɖoɖi dzi, abe ale si ko Yudatɔ Mordekai kple Fianyɔnu Esta ɖoe na wo kple ale si ko woɖoe wo ɖokuiwo kple woƒe dzidzimeviwo dzi be yewoawɔ ene; esia lɔ nutsitsidɔwo kple woƒe kokoƒoƒo be woaxɔ na yewo hã ɖe eme.\n32 Ale Esta ƒe sedede la ɖo kpe Purim ƒe nya siawo dzi, eye woŋlɔe ɖe agbalẽ me.\n1 Fia Ahasweros ɖo dzizizidɔ na anyigba la kple ƒukpowo dzi nɔlawo.\n2 Ke eƒe ŋusẽdɔwo kple dɔ gã siwo katã wòwɔ kpakple ale si fia do gã Mordekai ŋu nyawo katã la, woŋlɔ wo ɖe Media kple Persia fiawo ƒe Ŋutinyagbalẽ me.\n3 Elabena Yudatɔ Mordekai ye nye ame evelia kplɔ Fia Ahasweros ɖo. Exɔ ŋkɔ le Yudatɔwo dome, eye nɔvia gbogboawo katã dea bubu eŋu, enɔ dɔ wɔm hena eƒe dukɔ la ƒe nyonyo, eye wòdia woƒe dzidzimeviwo katã ƒe dedienɔnɔ.\nHawo Fe Ha\nSing Out to the Lord! Get the best of Lyrics here. Lets grow together as we sing hymns and praises.\nContact us: info@ewelyrics.com


Mose Vidzĩ La Tsi Eye Wòva Subɔ Yehowa Mawu | Biblia Me Nusɔsrɔ̃wo Na Ðeviwo\nLe Egipte la, wova yɔ Yakob ƒe ƒome la be Israel-viwo. Le Yakob kple Yosef ƒe ku megbe la, Farao bubu aɖe va zu fia. Evɔ̃ be ŋusẽ va le Israel-viwo ŋu ɖom wu Egiptetɔwo. Eya ta Farao sia na Israel-viwo zu kluviwo. Ezi wo dzi be woamè anyikpewo eye woawɔ dɔ sesẽ le agblewo me. Gake zi ale si Egiptetɔwo zi Israel-viwo dzi be woawɔ dɔ sesẽ la, zi nenemae wonɔ dzidzim ɖe edzii. Esi Farao medi be woanɔ dzidzim ɖe edzi o ta la, ede se be ne Israel-vi aɖe dzi ŋutsuvi la woawui. Bu ale si gbegbe vɔvɔ̃ alé Israel-viwoe ɖa!\nIsrael-nyɔnu aɖe si ŋkɔe nye Yokebed dzi ŋutsuvi dzeɖekɛ aɖe. Esi wòdi be yeakpɔ ɖevia ta ta la, etsɔe de kusi aɖe me eye wòtsɔe yi ɖaɣla ɖe aɖawo dome le Nil-tɔsisia to. Ðevia nɔvinyɔnu Miriam tɔ ɖe teƒea lɔƒo be yeakpɔ nu si ava dzɔ ɖa.\nFarao vinyɔnu va tsi le ge le tɔsisia me eye wòkpɔ kusia. Ekpɔ vidzĩ aɖe le kusia me eye eƒe nu wɔ nublanui nɛ. Miriam biae be: ‘Mayi aɖayɔ nyɔnu aɖe si ate ŋu ana no ɖevia vɛ na wòa?’ Esi Farao vinyɔnu la lɔ̃ la, Miriam yi ɖayɔ eya ŋutɔ dadaa Yokebed vɛ. Farao vinyɔnu la gblɔ nɛ be: ‘Xɔ vidzĩ sia, na noe nam, eye maxe fe na wò.’\nEsi ɖevia nɔ tsitsim la, Yokebed kplɔe yi na Farao vinyɔnu la, ame si tsɔ ŋkɔ nɛ be Mose eye wònyii abe eya ŋutɔ via ene. Mose tsi abe fiavi ene eye eƒe asi ate ŋu asu nu sia nu si wòdi la dzi hafi. Gake Mose meŋlɔ Yehowa be o. Enya nyuie be Israel-vie yenye ke menye Egiptetɔ o. Eya ta etiae be yeasubɔ Yehowa.\nEsi Mose xɔ ƒe 40 la, edi be yeakpe ɖe yeƒe amewo ŋu. Esi Mose kpɔ Egiptetɔ aɖe wònɔ Israel-vi aɖe si nye kluvi ƒom la, eƒo Egiptetɔ la vevie ale gbegbe be wòku. Mose ɖi ame kukua ɖe ke me. Esi Farao va se nu tso eŋu la, edi be yeawu Mose. Gake Mose si yi Midian-nyigba dzi. Eye Yehowa kpɔ eta le afi ma.\n‘Le xɔse me Mose gbe be woagayɔ ye be Farao vinyɔnu la ƒe vi o, eye wòtiae be yeakpe fu kple Mawu ƒe dukɔ la.’—Hebritɔwo 11:24, 25\nNyabiasewo: Aleke wowɔ nu ɖe Israel-viwo ŋu le Egipte? Nu ka tae Mose si dzo le Egipte?\n1 Mose 49:33; 2 Mose 1:1-14, 22; 2:1-15; Dɔwɔwɔwo 7:17-29; Hebritɔwo 11:23-27\nAme kawoe le nɔnɔmetataa me? Xlẽ Biblia me ŋutinya si le 2 Mose 2 ne nàkpɔ ŋuɖoɖoa.\nAme Kae Nye Mose?\nKristotɔwo, Yudatɔwo kple Moslemtɔwo siaa dea bubu deto nuteƒewɔla sia ŋu. Nu kae nènya tso eŋu?\nMose Ƒe Ƒometɔwo\nMose ƒe ƒometɔwo subɔ Yehowa nuteƒewɔwɔtɔe.


Plato—Hela Xexemenunyala | Blematɔwo Ŋuti Nya\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\nPlato (ƒe 427-347 Do Ŋgɔ Na Mía Ŋɔli lɔƒo) nye trɔ̃subɔla Helatɔ si nye xexemenunyala. Wodzii le Atene ɖe ƒome xɔŋkɔ aɖe me, eye ede suku yi ŋgɔ le Hela sukuwo. Xexemenunyala xɔŋkɔ Socrates kpakple Pythagoras, si nye xexemenunyala kple akɔntanyala bibi la yomedzelawo ƒe nufiafiawo kpɔ ŋusẽ ɖe edzi.\nESI Plato ɖi tsa le Mediterranea nutoa me heƒo eɖokui ɖe Sirakusa, si nye Hela dugã aɖe si le Sicily ƒe dunyahehe me megbe la, etrɔ yi Atene heɖo suku si wotsɔ ŋkɔ na be Academy. Suku sia si ŋu wogblɔna le be enye Europa ƒe yunivɛsiti gbãtɔ la va nye akɔnta kple xexemenunya fiaƒe vevi aɖe.\nALEKE EŊU NYA KA WÒE?\nPlato ƒe nufiafiawo xɔ aƒe ɖe subɔsubɔha siwo me ame miliɔn geɖe, siwo dome ame siwo be yewonye Kristotɔwo le la me, eye wo dometɔ geɖe buna vodadatɔe be Biblia mee nufiafia mawo tso. Plato ƒe nufiafia veviwo dometɔ ɖekae nye be luʋɔ makumaku aɖe le amegbetɔ me si dona le ŋutilãa me ne eku.\n“Luʋɔ makumaku ŋu nyaa nye nufiafia siwo doa dzidzɔ na Plato wu la dometɔ ɖeka.”—Body and Soul in Ancient Philosophy\nNu si dzɔna le ku megbe ŋu nyawo nɔ vevie na Plato. Agbalẽ aɖe (Body and Soul in Ancient Philosophy) gblɔ be “luʋɔ makumaku ŋu nyaa nye nufiafia siwo doa dzidzɔ na Plato wu la dometɔ ɖeka.” Kakaɖedzi sẽŋu nɔ esi be “luʋɔ la doa go le ŋutilãa me ɖaxɔa teƒeɖoɖo nyui alo tohehe” le ku megbe ɖe ale si wònɔ agbee esime wònɔ anyigba dzi la nu. *\nALEKE PLATO ƑE NUFIAFIAWO WƆ KAKA?\nPlato ƒe Academy la nɔ anyi ƒe alafa asieke, tso ƒe 387 Do Ŋgɔ Na Mía Ŋɔli va se ɖe ƒe 529 Mía Ŋɔli, eye nu siwo wofiana le afi ma la kpɔ ŋusẽ ɖe ame geɖe dzi. Plato ƒe susuwo va xɔ aƒe ɖe dukɔ siwo dzi Hela kple Roma ɖu la me. Yuda xexemenunyala Philo, si tso Alexandria, va xɔ Plato ƒe nufiafiawo dzi se, abe ale si wònɔ le subɔsubɔha siwo be yewonye Kristotɔwo la ƒe kplɔlawo dometɔ geɖe hã gome ene. Esia wɔe be trɔ̃subɔlawo ƒe xexemenunya, siwo dome luʋɔ makumaku ƒe nufiafiaa le la, va tra ɖe Yuda-subɔsubɔ kple Kristotɔnyenye me.\nNumekugbalẽ aɖe (The Anchor Bible Dictionary) gblɔ be, “Hela xexemenunya, vevietɔ Plato ƒe dzixɔsewo, kpɔ ŋusẽ ɖe Kristotɔwo ƒe hamenufiafiawo katã dzi va se ɖe afi aɖe ya teti, gake le Kristotɔ hakplɔla aɖewo ya gome la, . . . esɔ be woayɔ wo be Plato ƒe nusrɔ̃lawo.” Azɔ de dzesi vovototo si le Plato ƒe nufiafia kple Biblia tɔ dome.\nNya si Plato gblɔ: “[Le ku me la,] nu si míeyɔna be luʋɔ makumaku, si nye ame si míenye ŋutɔŋutɔ la, doa go ɖadona ɖe mawuawo ŋkume . . . hena akɔntabubu—ame nyuiwo kpɔa mɔ na esia kple dzideƒo, ke enyea ŋɔdzinu gã na ame vɔ̃ɖiwo.”—Plato—Laws, Book XII.\nNya si Biblia gblɔ: Luʋɔ lae nye amea ŋutɔ alo agbe si wòle. Lãwo gɔ̃ hã nye luʋɔwo. Ne ame ku la, eƒe akpa aɖeke megayia edzi nɔa agbe o. * De dzesi nu si ŋɔŋlɔ siawo gblɔ:\n“Ame gbãtɔ, Adam, zu luʋɔ gbagbe.”—1 Korintotɔwo 15:45.\n“Mawu gblɔ be: ‘Luʋɔ gbagbewo nedo le anyigba la dzi le wo ƒomeviwo nu, aƒemelãwo kple lã siwo tana, kpakple gbemelãwo.’”—1 Mose 1:24, NW.\n“Nye luʋɔ neku.”—4 Mose 23:10, NW.\n“Luʋɔ, si wɔ nu vɔ̃ la, eyae aku.”—Xezekiel 18:4.\nEme kɔ ƒãa be Biblia megblɔ be luʋɔ la nɔa agbe le ku megbe o. Eya ta bia ɖokuiwò be, ‘Biblia dzie wotu nye dzixɔsewo ɖo loo alo Plato ƒe xexemenunya dzie?’\n^ mm. 7 Togbɔ be Plato na luʋɔ makumaku ƒe nufiafiaa de du hã la, menye eyae toe vɛ o. Nufiafia ma ƒomevi xɔ aƒe ɖe blematrɔ̃subɔsubɔ me, abe ale si wònɔ le Egiptetɔwo kple Babilontɔwo hã gome ene.\n^ mm. 12 Le Biblia ƒe nya nu la, kukuawo le abe ame siwo le alɔ̃ dɔm ene, eye wole tsitretsitsi lalam. (Nyagblɔla 9:5; Yohanes 11:11-14; Dɔwɔwɔwo 24:15) Gake ne amewo xɔe se be luʋɔ mekuna o la, ke nu si woƒe nyaa fiae nye be tsitretsitsi mehiã o.\n“Asesẽ be ame nakpɔ nu si ɖo kpe edzi be luʋɔ la nɔa agbe le ku megbe la le Biblia me.”—New Catholic Encyclopedia.\n‘Biblia ŋɔŋlɔ vɔ megbee luʋɔ makumaku ƒe dzixɔse va ƒo ke ɖe to sesĩe wòdze ƒãa, eye wòva zu Yuda-subɔsubɔ kple Kristotɔwo ƒe sɔlemehawo ƒe nufiafia veviwo dometɔ ɖeka.’—Encyclopaedia Judaica.\n“Dzixɔse si nye be luʋɔ la yia edzi nɔa agbe le ŋutilã la ƒe kuku megbe la nye xexemenunya alo sɔlemehawo ƒe nususugblɔ . . . eye nufiafia ma medze le Ŋɔŋlɔ Kɔkɔea ƒe akpa aɖeke o.”—The Jewish Encyclopedia.\nEŊU NYA AÐEWO\nPlato nye blematɔ siwo ƒe susuwo kpɔ ŋusẽ ɖe Ɣedzeƒedukɔmetɔwo dzi wu la dometɔ ɖeka.\nEƒo eɖokui ɖe dunyahehe me esime wònye sɔhɛ, gake dunyaheɖoɖowo na dzi va ɖe le eƒo vevie.\nEva ŋlɔ nu tso nuwo abe agbe nyui nɔnɔ, dzɔdzɔenyenye, sidzedze, dadasɔ, mawuwo subɔsubɔ, luʋɔ kple kalẽwɔwɔ ŋu.\nPlato ƒe nusrɔ̃vi si xɔ ŋkɔ wue nye Aristotle, si va zu nufiala, xexemenunyala kple dzɔdzɔmeŋutinunyala.


Mateo 17 - Holy Bible [Ewe Bible 1913] - (Mat 17)\nLe ŋkeke ade megbe la Yesu tsa Petro kple Yakobo kple nɔvia Yohanes kpe ɖe eɖokui ŋuti, eye wòkplɔ wo yi to kɔkɔe ɖe dzi, woawo ɖeɖe.\nEye eƒe nɔnɔme trɔ le woƒe ŋku me, eye eƒe mo klẽ sigbe ɣe ene, eye eƒe awuwo fu tititi abe kekeli ene?\nEye kpɔ ɖa, Mose kple Eliya woɖe wo ɖokui fia wo hele dzẽ ɖom kplii.\nKe Petro ɖo eŋu gblɔ na Yesu bena: Aƒetɔ, enyo na mí bena, miano afisia. Ne èlɔ̃ la, mawɔ agbadɔ etɔ̃ ɖe afisia; tɔwò ɖeka, Mose ta ɖeka, eye Eliya to ɖeka.\nEsi wogale nuƒoƒo la dzi la, kpo ɖa, alilikpo, si klẽ la, do vɔvɔli ɖe wo dzi; eye kpɔ ɖa, goe tso alilikpo la me gblɔ bena: Amesia enye vinye, si nyemelɔ̃a nu egbɔ o, si dzea ŋunye; miɖo to eyama!\nEye esi nusrɔ̃lawo see la, wotsyɔ mo anyi, eye wovɔ̃ ŋutɔ.\nEye Yesu va wo gbɔ, eye wòde asi wo ŋu gblɔ bena: Mitsi tre, eye migavɔ̃ o!\nKe esi wowu mo dzi la, womekpɔ amea ɖeke o, negbe Yesu ɖeka ko.\nEye esi wole ɖiɖim tso to la dzi la, Yesu de se na wo gblɔ bena: Migagblɔ nukpɔkpɔ la na amea ɖeke o, fiafase esime Amegbetɔvi la afɔ tso ame kukuwo dome.\nEye nusrɔ̃lawo biae bena: Nukaŋuti gɔ̃ agbalẽfialawo gblɔ bena: Ele nɔ Eliya be, wòava gbãgbiagbã mahã?\nKe eɖo eŋu gblɔ bena: Ele me bena: Eliya nava gbãgbiagbã, eye wòaɖo nuwo katã ɖo.\nKe mele egblɔm na mi bena: Eliya va xoxo, eye womedze sii o: ke boŋ wowɔ nusianu, si wolɔ̃ la, ɖe eŋu. Nenema ke Amegbetɔvi la hã le fu kpe ge atso wo si mee.\nTete nusrɔ̃lawo dze sii bena, Yohanes mawutsidetanamela ŋutie wògblɔe le na wo.\nEve esi wova ameha la gbɔ la, amea de va egbɔ, eye wòdze klo nɛ\nle gbɔgblɔm bena: Aƒetɔ, kpɔ nye ŋutsuvi ƒe nublanui! Elabena ele kpeŋui kum, eye wòle fu kpem ŋɔdzitɔe; elabena enuenu la edzea dzo me, eye enuenu la edzea tɔ me.\nEye mekplɔe va wò nusrɔ̃lawo gbɔ, eye womete ŋu da gbe le eŋu o.\nKe Yesu xɔ edzi gblɔ bena: O, dzidzime maxɔse kple dzidzime, si tro kpaɖikpaɖi; ɣekaɣie manɔ anyi kpli mi ase ɖo? Eye ɣekaɣie mado dzi ahe mi ase ɖo mahã? Mikplɔe va gbɔnye afii!\nEye Yesu wo ɖe eta, eye gbɔgbɔ vɔ̃ la do go tso eme, eye ɖevi la ƒe lãme sẽ le nenem gaƒoƒo ma dzi.\nTete nusrɔ̃lawo ɖeɖe va Yesu gbɔ gblɔ bena: Nukaŋuti miawo miete ŋu nyae do go o mahã?\nKe esia ƒomevi la mele go do ge o, ne menye to gbedodoɖa kple nutsitsidɔ me o.\nKe esi woƒo wo ɖokui nu ƒu le Galilea la, Yesu gblɔ na wo bena: Wole Amegbetɔvi la ɖe ge asi na amewo\neye woawui, eye le ŋkeke etɔ̃agbe la wòafɔ. Eye woxa nu ŋutɔ.\nEsi wova Kapernaum la, amesiwo dzaa ga la, va Petro gbɔ, eye wogblɔ bena: Alo miaƒe nuxala ya menaa mawuxɔ me nudzɔdzɔ o mahã?\nEye wòbena: Enana! Eye esi wòva aƒe me la, Yesu tre ebiabia gblɔ bena: Simon, nuka nèsusuna? Anyigba dzi fiawo la, ameka si woxɔa adzɔ alo nudzɔdzɔ lena mahã? Le woa ŋutɔwo ƒe viwo si loo, alo le amedzrowo si mahã?\nEgblɔ bena: Le amedzrowo si. Yesu gblɔ nɛ bena: Ekema viwo le wo ɖokui si.\nKe ne míagaɖia wo nu o la, yi ƒuta nada ƒu, eye lã, si ke naɖe gbã la, lée, eye ne èke eƒe nu la, akpɔ ga; eyae natsɔ ana wo ɖe mía kpli wò ta.


Rut 3 | Biblia Le Internet Dzi | Xexe Yeye Gɔmeɖeɖe\nNaomi fia nu si Rut awɔ lae (1-4)\nRut kple Boaz le nukuƒoƒea (5-15)\nRut gbɔ va Naomi gbɔ (16-18)\n3 Eyome lɔ̃xoa Naomi gblɔ nɛ be: “Vinye, ɖe nyemadi gbɔɖemeƒe na wò,+ ne eme nanyo na wò oa? 2 Míaƒe ƒometɔe Boaz,+ ame si ƒe ɖetugbuiwo ŋu nènɔ la nye. Ele ƒo gbɔ ge le nukuƒoƒe zã sia. 3 Eya ta le tsi nàsi ami ʋeʋĩ, eye nàdo wò awuwo ne nàyi nukuƒoƒe la. Mègana ŋutsua nanya be nèva o, va se ɖe esime wòɖu nu no nu vɔ. 4 Ne eyi ɖamlɔ anyi la, lé ŋku ɖe teƒe si wòmlɔ la ŋu, eye nàyi aklo avɔ le eƒe afɔnu ne nàmlɔ afi ma. Ekema agblɔ nu si nàwɔ la na wò.” 5 Eɖo eŋu nɛ be: “Nu siwo katã nègblɔ nam la, mawɔe.” 6 Ale wòyi nukuƒoƒe la hewɔ abe ale si tututu lɔ̃xoa gblɔ nɛ ene. 7 Ɣemaɣi Boaz ɖu nu, no nu, eye eƒe dzi kpɔ dzidzɔ. Emegbe eyi ɖamlɔ anyi ɖe nuku siwo woli kɔ ɖi la ƒe mlɔenu. Azɔ Rut wɔ dzaa va klo nu le eƒe afɔnu hemlɔ anyi. 8 Eye le zãtiƒe la, ŋutsu la dzo nyanyanya. Ebi kɔ, eye wòkpɔ nyɔnu aɖe mlɔ anyi ɖe eƒe afɔnu. 9 Eye wòbiae be: “Wò ame kae?” Eɖo eŋu be: “Nye Rut, wò dɔlanyɔnue. Keke wò avɔ ɖe wò dɔlanyɔnu la dzi, elabena mía gbugbɔƒlelawo dometɔ ɖekae nènye.”+ 10 Eye wògblɔ be: “Yehowa neyra wò, vinye. Èɖe wò lɔlɔ̃ vavã fia fifia wu tsã,+ elabena mèdze ɖekakpuiwo, woɖanye ame tsɛwo alo kesinɔtɔwo o, yome o. 11 Eya ta vinye, mègavɔ̃ o. Mawɔ nu siwo katã nègblɔ la na wò,+ elabena dua me tɔ ɖe sia ɖe nyae be nyɔnu nyui aɖee nènye. 12 Togbɔ be nyateƒee wònye be mia gbugbɔƒlelawo dometɔ ɖekae menye hã la,+ mia gbugbɔƒlela aɖe li, si do ƒome kpli mi wum.+ 13 Tsi afi sia dɔ, eye ne ŋu ke wòbe yeagbugbɔ wò aƒle la, enyo! Negbugbɔ wò ƒle faa.+ Ke ne medi be yeagbugbɔ wò aƒle o la, ekema ka ɖe edzi be, zi ale si Yehowa le agbe la, nye ŋutɔ magbugbɔ wò aƒle. Wò ya mlɔ afii va se ɖe ŋdi.” 14 Ale wòmlɔ eƒe afɔnu va se ɖe ŋdi, eye wòfɔ hafi xexea me kɔ woayi ame kpɔ ge adze sii. Eye wògblɔ nɛ be: “Mègana ame aɖeke nanya be nyɔnu aɖe va nukuƒoƒe la o.” 15 Egagblɔ nɛ be: “Tsɔ taɖedzi si le ŋuwò la vɛ, eye nàkeke eme.” Ale wòkeke eme, eye wòdzidze ƒo dzidzenu ade* ɖe eme hedroe nɛ, emegbe ŋutsu la yi dua me. 16 Esi Rut trɔ yi lɔ̃xoa gbɔ la, ebiae be: “Vinye, aleke nèdee?”* Eye wògblɔ nu siwo katã ŋutsua wɔ nɛ la nɛ. 17 Rut gblɔ kpee be: “Ƒo dzidzenu ade siae wòtsɔ nam, eye wògblɔ nam be: ‘Mègayi lɔ̃xowò gbɔ asi ƒuƒlu o.’” 18 Eye wògblɔ be: “Vinye, nɔ anyi ɖe afi sia, ne nàkpɔ ale si nya la ava yii, elabena ŋutsua maɖe dzi ɖi o, va se ɖe esime wòkpɔ nya la gbɔ wu enu egbea hafi.”\n^ Anye seya ade, alo anɔ lita 44. Kpɔ Megbenyawo B14.\n^ Egɔmeɖeɖe tẽe, “Wò ame kae?”


Yesu Da Dɔ Na Anyidɔléla Aɖe | Yesu Ƒe Agbemeŋutinya\nAnyidɔléla Aɖe Ƒe Nu Wɔ Nublanui Na Yesu Wòda Dɔ Nɛ\nYESU DA DƆ NA ANYIDƆLÉLA AÐE\nEsi Yesu kple eƒe nusrɔ̃la eneawo nɔ gbeƒã ɖem le ‘ƒuƒoƒewo le Galilea bliboa’ la, nukunu siwo wɔm Yesu le la ŋu nya kaka ŋutɔ. (Marko 1:39) Nu siwo wòwɔ ŋu nya ɖo du aɖe si me anyidɔléla aɖe le la me. Atikewɔla Luka ɖɔe be ‘anyidɔ xɔ ŋuti katã nɛ.’ (Luka 5:12) Ne dɔ dziŋɔ sia tsi ɖe ame ŋu la, egblẽa amea ƒe ŋutilã ƒe akpa vovovowo vivivi.\nEya ta anyidɔléla sia ƒe nu wɔ nublanui ŋutɔ, eye mele be wòanɔ ame dome hã o. Azɔ hã, ne amewo gogoe la, ele be wòanɔ ɣli dom be, “Ŋunye mekɔ o hee, ŋunye mekɔ o hee!” ale be wòanye takpɔkpɔ na wo be womagagogoe akpa ne woaxɔ dɔa o. (3 Mose 13:45, 46) Gake nu kae anyidɔléla sia ya wɔ? Ete ɖe Yesu ŋu eye wòtsyɔ mo anyi ɖe eŋkume heɖe kuku nɛ be: “Aƒetɔ, ne èlɔ̃ ko la, àte ŋu ana ŋutinye nakɔ.”—Mateo 8:2.\nAleke gbegbe amea xɔ Yesu dzi see nye esi! Eye aleke dɔ si le eŋu la ana wòadze nublanuitɔe nye esi! Nu kae Yesu awɔ? Ne ɖe nènɔ eteƒe la, anye ne nu kae nàwɔ? Esi ŋutsua ƒe nu wɔ nublanui na Yesu ta la, edo eƒe asi ɖa ka asi eŋu. Yesu gblɔ nɛ be: “Melɔ̃! Ŋutiwò nekɔ.” (Mateo 8:3) Enumake nu si asesẽ na ame aɖewo be woaxɔ ase la dzɔ. Anyia vɔ le ŋutsua ŋu zi ɖeka.\nÐe madzɔ dzi na wò be fia, si ame ƒe nu wɔa nublanui na, si ŋu ŋutete le abe Yesu ene naɖu dziwò oa? Ale si Yesu wɔ nu ɖe anyidɔléla sia ŋu na míeka ɖe edzi be ne eva zu Fia hele anyigba bliboa dzi ɖum la, Biblia me nyagblɔɖi sia ava eme be: “Ase veve ɖe ame tsɛ kple ame dahe nu, eye wòaɖe ame dahewo ƒe agbe.” (Psalmo 72:13) Ɛ̃, Yesu awɔ eƒe dzimedidi si nye be yeakpe ɖe ame siwo katã dzi nu te ɖo ŋu la dzi.\nÐo ŋku edzi be, hafi Yesu nada gbe le anyidɔléla sia ŋu gɔ̃ hã la, amewo kpɔa dzidzɔ gã aɖe ɖe Yesu ƒe subɔsubɔdɔa ŋu xoxo. Azɔ amewo ase nukunu sia si wòwɔ la hã ŋu nya. Gake Yesu medi be amewo nanɔ te ɖe nu siwo wogblɔ wose la ɖeɖe ko dzi axɔ ye dzi ase o. Enya nyagblɔɖi si nye be “mana woase eƒe gbe le kpɔdomee o,” si fia be mana woase eŋkɔ kple hoowɔwɔ o. (Yesaya 42:1, 2) Eya ta Yesu de se na anyidɔléla si ŋu wòda gbe le la be: “Mègagblɔe na ame aɖeke o, ke boŋ yi ɖatsɔ ɖokuiwò fia nunɔla, eye nàna nu siwo Mose ɖo be woana la.”—Mateo 8:4.\nGake abe ale si nàkpɔ mɔe ene la, dzi dzɔ ŋutsua ɖe ale si woyɔ dɔe ŋu ale gbegbe be mete ŋu mia nu ɖe nu si wowɔ nɛ la dzi o. Eyi ɖakaka nya la le afi sia afi. Esia na ame geɖe di vevie be yewoakpɔ Yesu. Le esia ta Yesu megatea ŋu yia duwo me le gaglãgbe o, eye wònɔa teƒe siwo sa ɖe aga si ame aɖeke mele o hena ɣeyiɣi aɖe. Ke hã, amewo tsoa teƒeteƒewo vaa egbɔ be wòafia nu yewo eye wòada dɔ na yewo.\nNu kae anyidɔ ate ŋu agblẽ le ame ŋu, eye nu kae wobia tso anyidɔléla si be wòawɔ?\nAleke anyidɔléla aɖe ɖe kuku na Yesu, eye nu kae ale si Yesu wɔ nu ɖe eŋui la fia mí?\nAleke ame si Yesu yɔ dɔe la wɔ nui, eye nu kae esia na amewo wɔ?


Mawu Gbɔe Nya Nyui La Tso Vavã? | Nya Nyui\n1. Ame kae nye Biblia la Ŋlɔla?\nWoŋlɔ nya nyui si nye be amewo anɔ agbe tegbee le anyigba dzi la ɖe Biblia me. (Psalmo 37:29) Agbalẽ suesue 66 ye le Biblia me. Ŋutsu nuteƒewɔla 40 ye Mawu zã woŋlɔe. Mose ye ŋlɔ agbalẽ atɔ̃ gbãtɔawo anɔ abe ƒe 3,500 aɖewoe nye esi va yi ene. Apostolo Yohanes ye ŋlɔ agbalẽ mamlɛtɔ ƒe 1,900 kple edzivɔwoe nye esi. Ame ka ƒe susuwoe Biblia ŋlɔlawo ŋlɔ? Mawu to eƒe gbɔgbɔ kɔkɔe la dzi ƒo nu kple Biblia ŋlɔlawo. (2 Samuel 23:2) Mawu ƒe susuwoe woŋlɔ, ke menye woawo ŋutɔwo tɔwoe o. Eya ta Yehowae nye Biblia la Ŋlɔla.—Xlẽ 2 Timoteo 3:16; 2 Petro 1:20, 21.\nKpɔ video si nye Ame Ka Tɔe Biblia Nye?\n2. Aleke míawɔ aka ɖe edzi be Biblia me nyawo nye nyateƒe?\nMíenya be Mawu gbɔe Biblia tso, elabena egblɔ nu siwo ava dzɔ le etsɔme la ɖi tsitotsito. Amegbetɔ aɖeke mate ŋu awɔ esia o. (Yosua 23:14) Mawu Ŋusẽkatãtɔ la ɖeɖe koe ate ŋu anya nu si ava dzɔ ɖe ameƒomea dzi le etsɔme.—Xlẽ Yesaya 42:9; 46:10.\nMíakpɔ mɔ be agbalẽ si tso Mawu gbɔ la nanɔ etɔxɛe, eye nenemae wòle hã. Woma Biblia ɖekaɖeka miliɔn akpe geɖe le gbegbɔgblɔ gbogbo aɖewo me. Togbɔ be Biblia li tso blema ke hã la, ewɔ ɖeka kple dzɔdzɔmeŋutinunya si ŋu kakaɖedzi le. Tsɔ kpe ɖe eŋu la, ame 40 siwo ŋlɔe la ƒe nyawo metsi tsitre ɖe wo nɔewo tɔwo ŋu o. * Azɔ hã, Mawu vavã la gbɔ koe lɔlɔ̃ si ŋu woƒo nu tsoe le Biblia me la ate ŋu atso, eye ŋusẽ gakpɔtɔ le emenyawo ŋu wotrɔa amewo ƒe agbenɔnɔ wòɖɔa ʋu wu. Nyateƒenya siawo na ame miliɔn geɖe ka ɖe edzi be Mawu ƒe Nyae Biblia la nye.—Xlẽ 1 Tesalonikatɔwo 2:13.\nKpɔ video si nye Aleke Míawɔ Aka Ðe Edzi Be Biblia Me Nyawo Nye Nyateƒe?\n3. Nu ka ŋue Biblia ƒo nu tsoe?\nNya nyui si nye be tameɖoɖo nyui aɖe le Mawu si na ameƒomea la ŋu koŋue Biblia ƒo nu tsoe. Ŋɔŋlɔawo ƒo nu tso ale si amegbetɔ wɔ bu mɔnukpɔkpɔ si su esi be wòayi edzi anɔ paradisoa me le anyigba dzi le amegbetɔ ƒe ŋutinya ƒe gɔmedzedzea me kple ale si woagagbugbɔ aɖo paradiso anyi mlɔeba la ŋu.—Xlẽ Nyaɖeɖefia 21:4, 5.\nSewo, gɔmeɖosewo kple aɖaŋuɖoɖowo hã le Mawu ƒe Nya la me. Tsɔ kpe ɖe eŋu la, woŋlɔ ale si Mawu wɔ nu kple ameƒomea ɖe Biblia me. Enye ŋutinya si ɖe Mawu ƒe nɔnɔme nyoameŋuwo fia. Eya ta Biblia ate ŋu akpe ɖe ŋuwò nànya Mawu. Eɖe ale si nàwɔ anye exɔlɔ̃ la me.—Xlẽ Psalmo 19:8, 12; Yakobo 2:23; 4:8.\n4. Aleke nàwɔ ase Biblia me nyawo gɔme?\nAgbalẽ gbadza sia akpe ɖe ŋuwò nàse Biblia me nyawo gɔme abe ale si ko Yesu wɔe ene. Ehea amewo ƒe susu yia mawunyakpukpui vovovowo dzi heɖea wo me “bene woase Ŋɔŋlɔawo gɔme.”—Xlẽ Luka 24:27, 45.\nNu siwo wɔa dɔ ɖe ame dzi wu dometɔ ɖekae nye nya nyui si tso Mawu gbɔ. Ke hã, ame aɖewo mekpɔa dzidzɔ ɖe eŋu o, eye esese kua dzi na ame aɖewo gɔ̃ hã. Gake dzi megaɖe le ƒowò o. Mɔkpɔkpɔ si le asiwò be nàva nɔ agbe tegbee la nɔ te ɖe ale si nàdze agbagba anya Mawui la dzi.—Xlẽ Yohanes 17:3.\n^ mm. 3 Kpɔ agbalẽ gbadza si nye Agbalẽ si Nyo na Amesiame.\nƉoe Ɖe Amewo Ɖoe Ɖe Amewo Mawu Gbɔe Nya Nyui La Tso Vavã?


GBE BUBU Afrikaans Albanian Amharic Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Korean Lithuanian Malagasy Malayalam Myanmar Norwegian Polish Portuguese Punjabi Romanian Russian Samoan Sepedi Serbian Silozi Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese Zulu\n“Ne nu geɖewo li nàwɔ le suku, le dɔme, alo le mia kple xɔ̃wòwo kple ƒometɔwo dome la, ate ŋu awɔe be nàŋlɔ Mawu, ame si le vevie wu la, be ɣeaɖewoɣi.”—Faviola, 15, United States.\n“MINƆ gbe dom ɖa madzudzɔmadzudzɔe.” (1 Tesalonikatɔwo 5:17) “Minɔ gbedodoɖa dzi ɖaa.” (Romatɔwo 12:12) “[Mina] Mawu nanya miaƒe didiwo.” (Filipitɔwo 4:6) Ne Kristotɔe nènye la, anɔ eme godoo be ènya ŋɔŋlɔ mawo nyuie. Ànya se egɔme hã be gbedodoɖae nye dzeɖomɔnu wɔnukutɔ kekeake si li. Wò ya bu eŋu kpɔ ko—le ŋkeke alo zã ƒe ɣeyiɣi ɖe sia ɖe me la, àte ŋu aƒo nu na Mawu Ŋusẽkatãtɔ la faa! Eye Biblia gblɔ be: ‘Eɖoa to mí.’ *—1 Yohanes 5:14.\nKe hã, abe sɔhɛ si ƒe nya dze le ŋgɔdonyaa me ene la, ɖewohĩ gbedodoɖa nyea nu sesẽ na wò hã. Ne nenemae la, nu kae nàte ŋu awɔ? Nyati sia akpe ɖe ŋuwò be (1) nàde dzesi kuxia, (2) nàɖo taɖodzinu aɖe koŋ ku ɖe wò gbedodoɖawo ŋu, eye (3) nànya ale si nàʋu gbedodoɖa ƒe “ʋɔtru” la be nàte ŋu aɖo wò taɖodzinua gbɔ.\nGbã la, na míade dzesi kuxia. Nu kae sesẽna na wò wu le gbedodoɖa ŋu? Ŋlɔ ŋuɖoɖoa ɖe ete.\nAfɔ evelia si nàɖee nye taɖodzinu aɖe ɖoɖo na ɖokuiwò. Tia taɖodzinu si gbɔ nàdi be yeaɖo la le esiwo le ete la dome, alo ŋlɔ wò ŋutɔ tɔwò ɖe afi si woŋlɔ ɖo be “Bubu.”\n□ Madi be mate ŋu anɔ gbe dom ɖa edziedzi wu.\n□ Madi be mana nye gbedodoɖawo naku ɖe nu vovovowo ŋu wu.\n□ Madi be nye gbedodoɖawo nanye esiwo tso dzi me wu.\n“Ʋɔtru” La Ʋuʋu\nGbedodoɖa le abe ʋɔtru aɖe si nàte ŋu aʋu ɣesiaɣi ene. Gake sɔhɛ geɖewo agblɔ be yewomeʋua ʋɔtru sia edziedzi alo kabakaba ale si wòle be yewoawɔe o. Ne nenemae wòle le gowòme la, mègana ta o! Ède dzesi kuxia heɖo taɖodzinu na ɖokuiwò xoxo. Nu si ko hiã fifiae nye safui si nàtsɔ aʋu ʋɔtrua. Bu mɔxenu siwo nàte ŋu ado goe kple aɖaŋuɖoɖo siwo akpe ɖe ŋuwò nàɖu wo dzi la ŋu kpɔ.\n▪ Mɔxenu: ŊUÐEÐI. “Ɣeaɖewoɣi la, nu gbogbo siwo gbɔ wòle be makpɔ wɔnɛ be meɖea ŋu ɖi le gbedodoɖa ŋu.”—Preeti, ƒe 20, Britain.\nSafuia: “Mikpɔ nyuie, be ale si miezɔna la naganye abe numanyalawo ene o, ke boŋ abe nunyalawo ene, eye miƒle ɣeyiɣi si sɔ la na mia ɖokui, elabena ŋkekeawo nye vɔ̃.”—Efesotɔwo 5:15, 16.\nAɖaŋuɖoɖo: Tia ɣeyiɣi si asɔ na wò nyuie hena gbedodoɖa gbe sia gbe la do ŋgɔ. Àte ŋu aŋlɔe ɖi abe ale si ko nèŋlɔa ɖoɖo vevi aɖewo ɖi bene yeate ŋu aɖo ŋku wo dzi ene. Yoshiko si le Japan, si xɔ ƒe 18 la gblɔ be: “Ne nyemeɖo ɣeyiɣi aɖe koŋ ɖi hena gbedodoɖa o la, nu bubuwo wɔwɔ va xɔa nye ɣeyiɣiwo katã.”\n▪ Mɔxenu: SUSU ƑE NU ÐEKA ŊU MANƆMANƆ. “Ne mele gbe dom ɖa la, nye susu dzona le nya siwo gblɔm mele dzi henɔa tsatsam le nu vovovowo dzi.”—Pamela, ƒe 17, Mexico.\nSafuia: “Nya si wu dzi la, eyae nu gblɔna.”—Mateo 12:34.\nAɖaŋuɖoɖo: Ne wò susu gakpɔtɔ nɔa tsatsam kokoko la, anyo be nàna wò gbedodoɖawo nanɔ kpuie—va se ɖe esime wò susu te ŋu va le nu ɖeka ŋu nɔm wu. Aɖaŋuɖoɖo bubu: Do gbe ɖa tso nu siwo ŋu wò dzi ku ɖo la ŋu. Ƒe 14 vi Marina si le Russia gblɔ be: “Esi mege ɖe nye ƒewuiwo me la, meva te ŋugbledede tso nyateƒe si wònye be gbedodoɖa nye nuƒoƒo kple Mawu ŋutɔŋutɔ la ŋu vevie. Esia ʋãm mete ŋu ʋu nye dzi nɛ faa le gbedodoɖa me.”\n▪ Mɔxenu: NYA ÐEKA TƆGBI GBƆGBLƆ. “Meva kpɔe be nya ɖeka tɔgbiwo ko megblɔna le nye gbedodoɖawo me.”—Dupe, ƒe 17, Benin.\nSafuia: “Mabu tame le wò nuwɔwɔwo katã ŋu, eye made ŋugble le wò dɔwɔwɔwo ŋu.”—Psalmo 77:13.\nAɖaŋuɖoɖo: Ne wò gbedodoɖawo va zu ko abe nya ɖeka tɔgbiwo gbɔgblɔ wo ŋu mabumabui ene la, dze agbagba nàŋlɔ nu nyui aɖe si Yehowa wɔ na wò gbe sia gbe la ɖi. Eye da akpe na Yehowa ɖe nu nyui ma ta. Ne èwɔ esia hena kwasiɖa ɖeka la, ana nàdo gbe ɖa tso nu yeye vovovo adre ŋu nya ɖeka tɔgbiwo magblɔmagblɔe. Wɔ alea le nu bubu siwo dzɔna gbe sia gbe la hã gome. Bruno si le Brazil, si xɔ ƒe 21 la gblɔ be: “Ne mele gbe dom ɖa la medzea agbagba tsɔa nye susu ɖoa nu siwo dzɔ le ŋkekea me dzi.” Samantha, si le United States, si xɔ ƒe 18 hã wɔna nenema ke. Egblɔ be: “Medzea agbagba ɖoa ŋku nu siwo dzɔ egbea, siwo to vovo na esiwo dzɔ le ŋkeke bubuwo dzi la dzi, eye nu mawo ŋue medoa gbe ɖa tso. Esia na meƒo asa na nya ɖeka tɔgbiwo gbɔgblɔ ɣesiaɣi.”\n▪ Mɔxenu: ÐIKEKE. “Ɣeaɖeɣi esi medo gbe ɖa tso kuxi aɖe si do mo ɖa le suku ŋu la, kuxia meɖɔ ɖo o. Le nyateƒe me la, kuxi geɖewo gava do mo ɖa boŋ. Megblɔ be, ‘Nu ka tae maganɔ gbe dom ɖa ɖo? Yehowa mele esem o ɖe!’”—Minori, ƒe 15, Japan.\nSafuia: “Ne tetekpɔa va la, [Yehowa Mawu] ana mɔ si dzi miato ado le eme la mi, bene miate ŋu ado dzi atsɔe.”—1 Korintotɔwo 10:13.\nAɖaŋuɖoɖo: Kakaɖedzi le nu ɖeka sia ŋu: Yehowa nye ‘Gbedodoɖasela.’ (Psalmo 65:3) Eya ta ne èdo gbe ɖa tso nane ŋu la, wò susu neganɔ mɔ ɖeka aɖe si nu nèsusui be Yehowa aɖo eŋu to la dzi o. Le esi nànɔ ale si nèsusui be ŋuɖoɖoa avae lalam la, dze agbagba nàkpɔ mɔ bubu si nu ŋuɖoɖoa anya va le xoxo la boŋ. Nyateƒe si wònye be èkpɔtɔ le dzi dom abe Kristotɔ ene la ɖee fia be Yehowa ɖo wò gbedodoɖawo ŋu—menye to kuxia ɖeɖeɖa me o, ke boŋ to ŋusẽdodo wò be nàte ŋu anɔ te ɖe nɔnɔmea nu me.—Filipitɔwo 4:13.\n▪ Mɔxenu: ŊUKPE. “Ne mebu nya si nye sukuhatiwo agblɔ ne wokpɔm mele gbe dom ɖa le ŋdɔnuɖuɣiwo ŋu la, ekpea ŋu nam ŋutɔ.”—Hikaru, ƒe 17, Japan.\nSafuia: ‘Ɣeyiɣi li na nu sia nu.’—Nyagblɔla 3:1.\nAɖaŋuɖoɖo: Togbɔ be gbedodoɖa le ɖoɖoezizi me ŋuɖɔɖotɔe ate ŋu awɔ dɔ nyui ɖe ame aɖewo dzi hã la, mehiã kokoko be nàna wòadze na amewo be èle gbe dom ɖa o. Le kpɔɖeŋu me, gbe kpui si nuteƒewɔla Nexemiya do ɖa le Fia Artaxsasta ŋkume la nye gbe si wòdo ɖa le ɖoɖoezizi me, eye nuŋlɔɖia megblɔ be fia la nya kura gɔ̃ hã be Nexemiya nɔ gbe dom ɖa o. (Nexemiya 2:1-5) Wò hã àte ŋu ado gbe ɖa na Yehowa le ɖoɖoezizi me, evɔ amewo manya be èle gbe dom ɖa o.—Filipitɔwo 4:5.\n▪ Mɔxenu: SESE LE AME ÐOKUI ME BE YEMEDZE O. “Nye kuxiwo le nyanya na Yehowa xoxo. Ne wo tsɔtsɔ ti kɔ nam la, ewɔ nam be anɔ nenema le eya hã gome! Mesena le ɖokuinye me ɣeaɖewoɣi be nyemedze aƒo nu nɛ o.”—Elizabeth, ƒe 20, Ireland.\nSafuia: ‘Midro miaƒe dzimaɖitsitsiwo katã ɖe Mawu dzi, elabena eléa be na mi.’—1 Petro 5:7.\nAɖaŋuɖoɖo: Zã mawunyakpukpui siwo gbɔna nàtsɔ awɔ ɖokuisinusɔsrɔ̃ to numekukuwɔwɔ kple ŋugbledede tso wo ŋu me: Luka 12:6, 7; Yohanes 6:44; Hebritɔwo 4:16; 6:10; 2 Petro 3:9. Mawunyakpukpui siawo akpe ɖe ŋuwò nàkpɔe be Yehowa dina be yease wò nyawo, eye be mehiã be nànye ameŋkuta aɖe le mawusubɔsubɔ me hafi wòaɖo to wò o. Hakpala David—si to dzimaɖitsitsi kple xaxa geɖewo me la—gblɔ kakaɖedzitɔe be ‘Yehowa tsɔ ɖe ame siwo ƒe dzi gbã gudugudu la gbɔ, eye wòxɔna na ame siwo ƒe gbɔgbɔ woƒo ƒu anyi.’ *—Psalmo 34:19.\nNyateƒe si wònye be Yehowa ŋutɔ ɖoa to wò gbedodoɖawo la fia be etsɔa ɖe le eme na wò. Nicole si le Italy, si xɔ ƒe 17 la gblɔ be: “Yehowa metsɔe de mawudɔlawo si be woase míaƒe gbedodoɖawo na ye o. Edze ƒãa be esi wònye eya ŋutɔe sea míaƒe gbedodoɖawo ta la, wole vevie nɛ ale gbegbe.”—g08 11-E.\n^ mm. 4 Esi wònye be menye gbeɖiɖi ƒe kadodowo dzie Wɔla la nɔa te ɖo hafi sea nya o ta la, ate ŋu ‘ase’ nya siwo míagblɔ le dzi me le ɖoɖoezizi me kura gɔ̃ hã.—Psalmo 19:15.\n^ mm. 32 Ne èsena le ɖokuiwò me be Mawu meɖoa to yeƒe gbedodoɖawo o, le nu vɔ̃ gã aɖe si nèwɔ ta la, dze agbagba nàgblɔe na dziwòlawo. Tsɔ kpe ɖe eŋu la, “[yɔ] hamemetsitsiwo woava [na kpekpeɖeŋu wò].” (Yakobo 5:14) Hamemetsitsiwo ate ŋu akpe ɖe ŋuwò ƒomedodo nyui nagava ɖo mia kple Mawu dome ake.\n▪ Nu kawoe le vevie na Yehowa siwo ŋu nàte ŋu ado gbe ɖa le?\n▪ Nu siwo ka ame bubuwo kawo ŋue nàte ŋu ado gbe ɖa le na Yehowa?\n“Gbedodoɖa le abe ame ƒe gbe sia gbe nuwɔnawo ŋuti nuŋlɔɖi si me nyawo le nyanya na mia kple Yehowa ɖeɖe ko ene.”—Olayinka, Nigeria.\n“Tsɔe be xɔlɔ̃ vevi aɖe le asiwò si nèna nu geɖe. Eye gbe ɖeka ko, xɔ̃wò ma dzudzɔ nuƒoƒo na wò. Nenemae Yehowa ase le eɖokui me ne èdzudzɔ gbedodoɖa nɛ.”—Chinta, Australia.\n“Mesena le ɖokuinye me ɣesiaɣi be mesɔ be maɖe nye seselelãmewo agblɔ o. Gbedodoɖa ƒe mɔnukpɔkpɔa kpe ɖe ŋunye meva kpɔe be naneke megblẽ le eŋu be ame nàɖe eƒe dzidzɔ, blanuiléle, kple nuteɖeamedziwo agblɔ na Yehowa le gbedodoɖa me o. Fiafia la, nye seselelãmewo ŋuti nukpɔsusu nyui va su asinye.”—Amber, United States.\nNe wò gbedodoɖa ƒe ʋɔtrua le dodo la, zã safui siwo le Mawu ƒe Nya, Biblia, me nàtsɔ aʋui\nƉoe Ɖe Amewo Ɖoe Ɖe Amewo Aleke Mawɔ Ana Nye Gbedodoɖawo Nanyo Ðe Edzi Wu?\ng 1/09 axa 10-12


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Romanian Samoan Sepedi Setswana Shona Silozi Slovak Slovenian Spanish Swahili Swedish Thai Tsonga Turkish Ukrainian Urdu Vietnamese Zulu\nHELEN KELLER ŋlɔ bena: “Zi alesi nàte ŋu aɖe ame bubu ƒe vevesese dzi akpɔtɔ ko la, ke mɔkpɔkpɔ le agbe ŋu.” Ðikeke mele eme o be Keller nya alesi nuteɖeamedzi ƒe vevesese le nyuie. Esime wòxɔ ɣleti 19 la, dɔléle aɖe na wòzu ŋkuagbãtɔ kple tokunɔ kura. Gake nufiala nublanuikpɔla aɖe fia ŋkunɔwo ƒe agbalẽ xexlẽ kple eŋɔŋlɔ Helen, eye emegbe wòfia nuƒoƒoe.\nAnn Sullivan, si nye Keller ƒe nufiala la, nya alesi akɔkpekpe kple ŋutilã me nuwɔame aɖe nye nu sesẽe la nyuie. Eya ŋutɔ zu ŋkunɔ kloe. Gake Ann tsɔ dzigbɔɖi dze agbagba di mɔnu aɖe si dzi wòato aƒo nu kple Helen to ŋɔŋlɔdzesiwo “ŋɔŋlɔ” ɖe Helen ƒe asiƒome me. Helen ƒe nufialaa ƒe veveseseɖeamenu ʋãe wòtso nya me be yeatsɔ yeƒe agbe aɖo anyi akpe ɖe ŋkunɔwo kple tokunɔwo ŋu. Esi to kutrikuku geɖe mee wòte ŋu va ɖu eya ŋutɔ ƒe kuxia dzi ta la, eva sea veve ɖe amesiwo hã le nɔnɔme ma ƒomevi me nu vevie ŋutɔ. Edi be yeakpe ɖe wo ŋu.\nÐewohĩ ànya de dzesii be le ɖokuitɔdidi ƒe xexe sia me la, ele bɔbɔe be ‘woasẽ dzime ɖe ame ŋɔkukutɔe’ ahagbe ɖetsɔtsɔ le ame bubuwo ƒe nuhiahiãwo me. (Yohanes I, 3:17) Gake wode se na Kristotɔwo be woalɔ̃ wo haviwo eye woalɔ̃ wo nɔewo vevie. (Mateo 22:39; Petro I, 4:8) Gake ɖewohĩ nyateƒenya sia le nyanya na wò be: Togbɔ be míedina vevie be míalɔ̃ mía nɔewo hã la, míeŋea aɖaba ƒua mɔnukpɔkpɔ siwo ŋudɔ míawɔ aɖe ame bubuwo ƒe vevesese dzi akpɔtɔ la dzi zi geɖe. Nusi gbɔ ema ate ŋu atso enye be míenya woƒe nuhiahiãwo o. Veveseseɖeamenue akpe ɖe mía ŋu míaɖe dɔmenyonyo kple nublanuikpɔkpɔ afia.\nNukae Nye Veveseseɖeamenu?\nNyagɔmeɖegbalẽ aɖe gblɔ be veveseseɖeamenu nye “dzesidede ame bubu ƒe nɔnɔme, seselelãmewo, kple nukpɔsusuwo kpakple wo gɔmesese.” Woɖɔe hã be ame ɖokui tsɔtsɔ ade ame bubu ƒe nɔnɔme me ƒe ŋutete. Eyata nu gbãtɔ si veveseseɖeamenu bia enye be míase nɔnɔme si me ame aɖe le gɔme eye evelia míase seselelãme siwo nɔnɔme mawo nyɔna ɖe amea me la le mía ɖokui me. Ẽ, veveseseɖeamenu bia be míase veve si sem ame aɖe le la le míaƒe dzime.\nNya “veveseseɖeamenu” medze le Biblia me o, gake Ŋɔŋlɔawo ƒo nu tso nɔnɔme sia ŋu le mɔ bubu nu. Apostolo Petro xlɔ̃ nu Kristotɔwo be ‘woakpɔ nublanui na wo nɔewo eye woaɖe nɔvilɔlɔ̃ kple dɔmetɔtrɔ afia wo nɔewo.’ (Petro I, 3:8) Helagbe me nya si gɔme woɖe be ‘amenuwɔnublanuiname’ fia le nyaa ŋutɔ nu tẽ be “woakpe fu ɖe ame bubu ti” alo “woakpɔ nublanui na ame.” Seselelãme siawo kee apostolo Paulo hã kafu esime wòxlɔ̃ nu ehati Kristotɔwo be ‘woadzɔ dzi kple amesiwo dzi le dzɔdzɔm, woafa avi kple amesiwo le avi fam.’ Paulo gblɔ kpee be: “Midi nu ɖeka ma ke hena mia nɔewo.” (Romatɔwo 12:15, 16) Eye ɖe mèlɔ̃ ɖe edzi be asesẽ be míalɔ̃ mía havi abe mía ɖokui ene ne míetsɔ mía ɖokui de nɔnɔme si me wòle me oa?\nLe dzɔdzɔme nu la, amesiame kloe sea veve ɖe ame nu vaseɖe afi aɖe. Ameka dzie ɖevi siwo dɔ wu woɖi ku glãŋui alo sitsoƒedila siwo lé blanui kpɔkpɔ mewɔa dɔ ɖo o? Vidada lɔ̃ame kae agbe be yemade nu me na via si le avi fam o? Gake menye fukpekpewo katãe wokpɔna dzea sii enumake o. Aleke wòsesẽe nye si be woase amesi blanuiléle le fu ɖem na, amesi ŋu nane gblẽ le evɔ wòle ɣaɣla, alo amesi ŋu nu maɖumaɖu alo nu ɖuɖu fũ ƒe kuxiwo gɔ̃ hã le ƒe seselelãmewo gɔme—ne mía ŋutɔwo míeto kuxi ma tɔgbe me kpɔ o! Ke hã, Ŋɔŋlɔawo fia be míate ŋui eye ele be míadze agbagba ase veve ɖe amesiwo le nɔnɔme aɖewo siwo me tom míele o la nu.\nVeveseseɖeamenu ƒe Kpɔɖeŋu Siwo Le Ŋɔŋlɔawo Me\nYehowae nye veveseseɖeamenu ƒe kpɔɖeŋuɖola gãtɔ kekeake. Togbɔ be eya ŋutɔ nye ame deblibo hã la, mekpɔa mɔ be míaƒe nuwɔnawo nade blibo o, “elabena enya míaƒe wɔwɔme, eɖoa ŋui be, kewɔ míenye.” (Psalmo 103:14; Romatɔwo 5:12) Gawu la, esi wònya míaƒe gbɔdzɔgbɔdzɔwo ta la, ‘menaa mɔ be woate mí akpɔ awu alesi míate ŋui o.’ (Korintotɔwo I, 10:13) Etoa eƒe subɔlawo kple eƒe gbɔgbɔ dzi kpena ɖe mía ŋu míedona le eme.—Yeremya 25:4, 5; Dɔwɔwɔwo 5:32.\nYehowa ŋutɔ sea veve ne esubɔlawo le fu kpem. Egblɔ na Yudatɔ siwo trɔ gbɔ tso Babilon la bena: “Amesi ka asi mia ŋu la, eka asi [nye] ŋkuvi ŋu.” (Zaxarya 2:12) Esi Biblia-ŋlɔla Dawid nya be Mawu sea veve ɖe ame nu ta la, egblɔ nɛ be: ‘De nye aɖatsiwo wò goe me! Ðe mèŋlɔ wo ɖe wò agbalẽ me oa?’ (Psalmo 56:9) Aleke wòfaa akɔe nye si be míanya be Yehowa ɖoa ŋku aɖatsi si esubɔlawo fana esime wole ʋiʋlim be yewoalé yewoƒe nuteƒewɔwɔ me ɖe asi la dzi—abe agbalẽ aɖe mee woŋlɔ wo ɖo ene!\nYesu Kristo nya nu tso ame bubuwo ƒe seselelãmewo ŋu nyuie, abe Fofoa si le dziƒo la ke ene. Hafi wòayɔ dɔ tokunɔ aɖe la, eɖee le amewo dome, ɖewohĩ kple susu be ne yeda dɔ nɛ nukutɔe la, ŋu nagakpee alo dzidzi naƒoe madzemadzee o. (Marko 7:32-35) Ɣebubuɣi la, Yesu kpɔ ahosi aɖe si ƒe viŋutsuvi ɖekɛ wokɔ yina ɖiɖi ge. Enumake ekpɔ alesi nyɔnua nɔ veve semee la dze sii eye wòte ɖe ame kuku tsɔlawo ŋu hefɔ ɖekakpuivia ɖe tsitre.—Luka 7:11-16.\nEsi Yesu ɖe eɖokui fia Saul le eƒe tsitretsitsi megbe le Damasko-mɔa dzi la, ena Saul nya alesi eƒe nusrɔ̃lawo yome si tim wònɔ ŋutasesẽtɔe la te ɖe edzii. Egblɔ nɛ be: “Nyee nye Yesu, amesi yome tim nèle.” (Dɔwɔwɔwo 9:3-5) Yesu ŋutɔ se veve esime eƒe nusrɔ̃lawo nɔ fu kpem abe vidada si sea veve ɖe via si le dɔ lém nu ene. Nenema ke esi Yesu nye míaƒe Nunɔlagã si le dziƒo ta la, ‘enya míaƒe gbɔdzɔgbɔdzɔwo na mí,’ alo abe alesi Rotherham ƒe gɔmeɖeɖea gblɔe ene la, esea “veve ɖe mía nu le míaƒe gbɔdzɔgbɔdzɔwo me.”—Hebritɔwo 4:15.\nApostolo Paulo srɔ̃ alesi wòatsɔ ɖe le ame bubuwo ƒe fukpekpe kple seselelãmewo mee. Ebia be: “Amekae gbɔdzɔ, eye nye megbɔdzɔ oa? Ameka nu woɖia, eye nye mefiã oa?” (Korintotɔwo II, 11:29) Esi mawudɔla aɖe va ɖe ga Paulo kple Sila le Filipitɔwo ƒe gaxɔ me nukutɔe la, nu gbãtɔ si va Paulo ƒe susu me wòwɔe nye gbɔgblɔ na gaxɔdzikpɔla be yewo dometɔ aɖeke mesi o. Ese le eɖokui me veveseseɖeamenutɔe be gaxɔdzikpɔlaa ate ŋu awu eɖokui. Paulo nya alesi Romatɔwo ahe to na gaxɔdzikpɔla aɖe vevie ne gamenɔla aɖe si—vevietɔ ne wogblɔ nɛ be wòadzɔ eŋu nyuie. (Dɔwɔwɔwo 16:24-28) Dɔmenyonu sia si Paulo wɔ tsɔ xɔ gaxɔdzikpɔlaa ɖe agbe la wɔ dɔ ɖe edzi ale gbegbe, eye woa kple eƒe aƒemetɔwo wɔ afɔɖeɖe va zu Kristotɔwo.—Dɔwɔwɔwo 16:30-34.\nAlesi Woaɖe Veveseseɖeamenu Afia Geɖe Wu\nŊɔŋlɔawo de dzi ƒo na mí edziedzi be míasrɔ̃ míaƒe Dziƒofofoa, kple Via Yesu Kristo, eyata veveseseɖeamenu nye nɔnɔme si wòle be míatu ɖo. Aleke míate ŋu awɔ esiae? Mɔ etɔ̃ koŋ li siwo dzi míate ŋu ato ana alesi míesena le mía ɖokui me ɖe ame bubuwo ƒe nuhiahiãwo kple seselelãmewo ŋu la nu nagasẽ ɖe edzi: to toléle ɖe nya ŋu, ŋkuléle ɖe nu ŋu, kple nɔnɔmea kpɔkpɔ le susume me.\nLé to ɖe nya ŋu. Toléle ɖe nya ŋu nyuie ana míanya kuxi siwo me tom amewo le. Eye zi alesi míeléa to ɖe amewo ƒe nyawo ŋu nyuie la, zi nenemae wòate ŋu adzɔe be woaɖe woƒe dɔmenyawo kple seselelãmewo agblɔ faae. Miriam ɖe nu me be: “Mate ŋu agblɔ nye nyawo na hamemegã aɖe ne meka ɖe edzi be aɖo tom. Medina be manya be ese nye kuxiwo gɔme tututu. Nye kaka ɖe eyama dzi me sẽna ɖe edzi ne wòbia nya aɖewom be yeakpɔ nye susu, si ɖenɛ fiana be elé to ɖe nya si megblɔ nɛ ŋu nyuie.”\nLé ŋku ɖe nu ŋu. Menye amesiamee ake nu agblɔ eƒe seselelãme alo nusi me tom wòle na mí tẽ o. Gake amesi léa ŋku ɖe nu ŋu nyuie ade dzesii ne hati Kristotɔ lé blanui, ne ƒewuivi megaɖoa dze o, alo ne dzo megale subɔla si me dzo nɔ tsã la me o. Ŋutete sia be woade dzesi kuxi aɖe le eƒe gɔmedzedzea me ke la hiã na dzilawo vevie. Marie gblɔ be “danye te ŋu nyaa nye seselelãme hafi mekea nu le nyaa dzi nɛ, eyata enɔa bɔbɔe nam be maɖe nye kuxiwo agblɔ nɛ faa.”\nKpɔ nɔnɔmea le susu me. Mɔ nyuitɔ kekeake si dzi woato atu veveseseɖeamenu ɖo enye ame ɖokui biabia be: ‘Ne nyee le nɔnɔme sia me ɖe, aleke mase le ɖokuinye me? Aleke mawɔ nui? Nukae mahiã?’ Hiob ƒe yeaɖi akɔfalawo ƒe nuwɔna ɖee fia be womete ŋu tsɔ wo ɖokui de eƒe nɔnɔmea me o. Ena wobu fɔe ɖe nuvɔ̃ si wosusu be wòanya wɔ la ta.\nZi geɖe la, enɔa bɔbɔe na amegbetɔ madebliwo be woatso ɖe vodadawo ŋu tsɔ wu be woase seselelãmewo gɔme. Gake ne míedze agbagba vevie be míakpɔ vevesese si me tom fukpela aɖe le le susu me la, akpe ɖe mía ŋu míase veve ɖe amea ti tsɔ wu be míabu fɔe. Hamemegã kpɔnuteƒe aɖe si ŋkɔe nye Juan gblɔ be: “Meɖoa aɖaŋu wònyona wu ne melé to ɖe amea ƒe nyawo ŋu nyuie hedze agbagba be mase nɔnɔmea katã me hafi te aɖaŋua ɖoɖo.”\nAgbalẽ siwo Yehowa Ðasefowo mana kpe ɖe ame geɖewo ŋu le go sia me. Gbetakpɔxɔ kple Nyɔ! magazineawo ƒo nu tso kuxi sesẽwo abe blanuiléle kple ŋlɔmiwɔwɔ le ɖeviwo ŋu ene ŋu. Nyatakaka siawo siwo sɔ ɖe ɣeyiɣia nu la kpena ɖe exlẽlawo ŋu be woatsɔ ɖe le amesiwo le fu kpem le mɔ siawo nu la ƒe seselelãmewo me wu. Nenema ke agbalẽ si nye Questions Young People Ask—Answers That Work la kpe ɖe dzila geɖe ŋu wonya alesi woawɔ nu ɖe wo viwo ƒe kuxiwo ŋui.\nVeveseseɖeamenu Ðea Vi le Kristotɔwo ƒe Dɔwɔnawo Me\nMía dometɔ ʋɛ aɖewo ko sie nuɖuɖu anɔ wòakpɔ ɖevi aɖe si dɔ le wuwum eye wòagbe enanae. Ne míesea veve ɖe ame nu la, míakpɔ nɔnɔme si me ame aɖe le le gbɔgbɔ me hã adze sii. Biblia gblɔ le Yesu ŋu be: “Esi wòkpɔ amehawo la, eƒe dɔme trɔ ɖe wo ŋuti; elabena woƒe lãme gbɔdzɔ, eye woka hlẽ abe alẽ, siwo kplɔla meli na o la ene.” (Mateo 9:36) Ame miliɔn geɖe le gbɔgbɔmenɔnɔme ma tɔgbe me egbea, eye wohiã kpekpeɖeŋu.\nAbe alesi wònɔ le Yesu ŋɔli ene la, ahiã be míaɖu nazãbubu alo kɔnyinyi si ƒo ke ɖe mía me vevie la dzi bena míate ŋu aɖo ame aɖewo ƒe dzi gbɔ. Subɔla veveseɖeamenula dzea agbagba dia nya aɖe si dzi woa kple eƒe nyaselawo alɔ̃ ɖo alo ƒoa nu tsoa nyati aɖe si le fu ɖem na amewo ƒe susu la ŋu be wòana eƒe gbedasia nalé aɖe wu. (Dɔwɔwɔwo 17:22, 23; Korintotɔwo I, 9:20-23) Dɔmenyonu siwo veveseseɖeamenu ʋã mí míewɔ hã ate ŋu ana míaƒe nyaselawo naxɔ Fiaɖuƒegbedasia, abe alesi wònɔ le Filipi-gaxɔdzikpɔlaa gome ene.\nVeveseseɖeamenu nye nɔnɔme vevi aɖe si kpena ɖe mía ŋu míeŋea aɖaba ƒua ame bubuwo ƒe vodadawo dzi le hamea me. Ne míedze agbagba be míase nɔvi aɖe si da vo ɖe mía ŋu ƒe seselelãmewo gɔme la, ɖikeke mele eme o be anɔ bɔbɔe wu na mí be míatsɔe akee. Ðewohĩ nenema ke míawo hã míawɔ nui ne nɔnɔme si me wònɔ kple nusiwo me tom wòlee dze ŋgɔ mí. Yehowa ƒe veveseseɖeamenu ʋãnɛ be ‘wòɖoa ŋui be kewɔ míenye,’ eyata ɖe mele be míaƒe veveseseɖeamenu naʋã mí míaɖe mɔ ɖe ame bubuwo ƒe blibomademadewo ŋu ‘ahatsɔ ake wo faa oa?’—Psalmo 103:14; Kolosetɔwo 3:13.\nNe wòahiã be míaxlɔ̃ nu la, ɖewohĩ míawɔe dɔmenyotɔe wu ne míese agɔdzelaa ƒe seselelãmewo kple nuhiahiãwo gɔme. Kristotɔ hamemegã veveseɖeamenula ɖoa ŋku edzi na eɖokui be: ‘Nye hã mate ŋu awɔ vodada sia. Nusi dzɔ ɖe edzi ate ŋu adzɔ ɖe dzinye.’ Eyata Paulo kafui be: ‘Dze agbagba be yeaɖɔ nenem me sia ɖo le dɔmefafa ƒe gbɔgbɔ la me; eye nànɔ ɖokuiwò dzi kpɔm nyuie bene woagate wò hã akpɔ o.’—Galatiatɔwo 6:1.\nVeveseseɖeamenu ate ŋu aʋã mí hã be míawɔ nu ŋutɔŋutɔ aɖewo atsɔ ana kpekpeɖeŋu hati Kristotɔ aɖe ne ŋutetea le mía ŋu, togbɔ be asesẽ nɛ be eya ŋutɔ nake nu abia hã. Apostolo Yohanes ŋlɔ bena: “Amesi ke xexemenuwo le esi, eye wòkpɔ nɔvia hiã tui, eye wòsẽ dzime ɖee heku ŋɔe la, ekema aleke Mawu ƒe lɔlɔ̃ la nɔa emee mahã? . . . Migana míatsɔ nya kple aɖe alɔ̃ amee o, ke boŋ míatsɔ nuwɔwɔ kple nyateƒe alɔ̃ amee.”—Yohanes I, 3:17, 18.\nBe “míatsɔ nuwɔwɔ kple nyateƒe alɔ̃ amee” la, ehiã be míadze si nusi tututu mía nɔvia ƒe nuhiahiã nye gbã. Ðe míeléa ŋku ɖe ame bubuwo ƒe nuhiahiãwo ŋu nyuie kple susu be míakpe ɖe wo ŋua? Emae veveseseɖeamenu fia.\nTu Veveseseɖeamenu Ðo\nÐewohĩ veve sese ɖe amewo nu mema mí ya o, gake míate ŋu atu nɔnɔme sia ɖo. Ne míelé to ɖe nya ŋu nyuie wu, lé ŋku ɖe nu ŋu nyuie wu, eye míekpɔa mía ɖokuiwo le ame bubuwo ƒe nɔnɔme me le susu me edziedzi wu la, míaƒe veveseseɖeamenu adzi ɖe edzi. Ana wòaʋã mí be míaɖe lɔlɔ̃, dɔmenyonyo, kple nublanuikpɔkpɔ geɖe afia mía viwo, Kristotɔ bubuwo, kple mía haviwo.\nMègaɖe mɔ be ɖokuitɔdidi natsyɔ wò veveseseɖeamenu dzi gbeɖe o. Paulo ŋlɔ bena: “Mia dometɔ aɖeke nagabu ye ŋutɔ ɖeɖeko ƒe nyawo ŋu o, ke boŋ wòade ŋugble le ame bubu ƒe nuhiahiãwo hã ŋu.” (Filipitɔwo 2:4, Phillips) Míaƒe etsɔme mavɔ nɔ te ɖe Yehowa kple eƒe Nunɔlagã, Yesu Kristo ƒe veveseseɖeamenu dzi. Eyata enye agba le mía dzi be míatu nɔnɔme sia ɖo. Míaƒe veveseseɖeamenu ado ŋusẽ mí míanye subɔla kple dzila ɖɔʋuwo. Ƒo wo katã ta la, veveseseɖeamenu akpe ɖe mía ŋu míakpɔe adze sii be ‘dzidzɔ geɖe le nana me wu xɔxɔ.’—Dɔwɔwɔwo 20:35.\nVeveseseɖeamenu bia be míalé ŋku ɖe ame bubuwo ƒe nuhiahiãwo ŋu nyuie kple susu be míakpe ɖe wo ŋu\nÐe míate ŋu asrɔ̃ veveseseɖeamenu abe alesi vidada lɔ̃ame senɛ ɖe via nui enea?\nƉoe Ɖe Amewo Ɖoe Ɖe Amewo Veveseseɖeamenu—Enaa Woɖea Dɔmenyonyo Kple Dɔmekɔkɔ Fiana\nw02 4/15 axa 24-27


5 Mose 32:7\nƉo ŋku gbaɖegbe dzi, eye nabu lãme le blematɔwo ŋu; bia fofowò, ne wòato nya na wò, eye bia wò amegã ɖeɖiwo, ne woagblɔe na wò!\n5 Mose 34:7\nMose xɔ ƒe alafa ɖeka blave hafi ku; ke eƒe ŋkuwo metsi o, eye agbe gale eŋu.\nNyagblɔla Salomo 7:10\nMegagblɔ be, nukata tsa ŋkekewo nyo wu fifitɔwo hã o, elabena mèle biabiam ɖe nunya me o.\n1 Mose 6:3\nEye Yehowa gblɔ bena: Nye gbɔgbɔ maganɔ amewo me boo o, elabena ŋutilã wonye le woƒe vodada me, eye woƒe agbe me ŋkekewo nanye ƒe alafa ɖeka kple blave!\n1 Mose 25:8\nKe Abraham ku amegã ɖeɖi, eye agbenɔnɔ tii hafi wòku, eye wòyi ɖe tɔgbuiawo gbɔ.\nEyae naa lãmesesẽ amesiwo ŋu ɖeɖi te, eye wònaa ŋusẽ geɖe ame beliwo.\nAme ma ke manye, vaseɖe esime miaku amegã; matsɔ mi ado agbae ɖe ɖokuinye dzi, eye maɖe mi.\nAtsi aƒu ga, hafi ayi yɔ me, abe alesi wotsɔa lu bablawo va aƒee le woƒe ɣeyiɣi dzi ene.\n Ɖe nunya le amegã ɖeɖiwo si, eye tagbɔ kɔkɔ li na ame tsitsiwoa? Eya si ko nunya kple ŋusẽ, aɖaŋuɖoɖo kple tagbɔ kɔkɔ le. Kpɔ ɖa, ne egbã nane la, amea ɖeke megatunɛ o, eye ne ede ame xɔ la, amea ɖeke meʋunɛ o. Kpɔ da, ne exa mɔ na tɔwo la, womiena; ne eɖe asi le wo ŋu la, wowuwlua anyigba. Eya si me ŋusẽ kple nunya vavãtɔ le, eye etɔ enye mɔtrelawo kple amesiwo kplɔa amewo tre mɔe. Eɖea aboyo adaŋumegãwo amamae, eye wòdoa tsu ʋɔnudrɔ̃lawo. Edea fiawo ƒe dzizizi ɖa, eye wòdoa ka ali na wo. Eɖea aboyo nunɔlawo amamae, eye wòlãa amesiwo ƒo kè ɖe to la, ƒu anyi. Exɔa nuƒoƒo nyui le nuƒolawio si, eye wòɖea nunya le tagbɔ na amegã ɖeɖiwo.\nMebu be: Tsitsi neƒo nu, eye ƒe geɖe nede nunya fia!\nEsi menye amesia tɔgbe la, nye Paulo tsitsi, si nye Kristo Yesu ƒe gatɔ hã azɔ la,\nNe nye ŋutilã kple nye dzi nu yi hã, Mawue nye nye dzi ƒe sitsoƒe kple nye gome tegbee.\n Míaƒe agbenɔƒewo nye ƒe blaadre, ne ede ƒã la, ƒe blanyi, eye fuɖename kple hlã nye wo aɖegbeƒonu; elabena wova yi kabakaba, eye míedze. Amekae dze si wò dɔmedzoe ƒe ŋusẽ kple wò dziku de alesi woavɔ̃ wò nui? Fia alesi míaxlẽ míaƒe ŋkekewoe la mí, ne dzi nyanu nado mía si!\nMatsɔ agbe didi aɖi ƒo nɛ, eye mana wòakpɔ nye xɔname.\nAmegã ɖeɖi ƒe fiakuku enye viawo ƒe viwo, eye viwo ƒe atsyɔ̃ enye wo fofowo.\nƉekakpuiwo ƒe atsyɔ̃ enye woƒe ŋusẽ, eye ta ɣi enye amegã ɖeɖiwo ƒe bubu.\nƉo to folowò, si dzi wò, eye megado vlo dawo, ne eku nyagã o!\n1 Kronika 29:28\nEku amegã belibeli hafi ku, eye agbenɔnɔ, kesinɔnu kple bubu ti kɔ nɛ, eye via Salomo zu fia ɖe eteƒe.\n1 Fiawo 3:14\nNe èzɔ nye mowo dzi helé nye ɖoɖowo kple sewo me ɖe asi, abe alesi fofowò Dawid zɔe ene la, ekema mana wò agbeŋkekewo nadidi.\namesi tsɔa nu nyui ɖia ƒo na wò amegãkuku, ale be wò ɖekakpuinyenye gaɖoa yeye me abe hɔ̃ tɔ ene.\nNenema ke nyɔnu tsitsiwo hã nanɔ anyi, abe alesi wòdze nyɔnu kɔkɔewo ene: Wòaganye ameŋuzɔlawo o, wòaganye aha geɖe nola wo o; ke boŋ woanye nu nyui fialawo,\n Megawo ɖe ame tsitsi ta o, keboŋ xlɔ̃ nui abe fofo ene, ɖekakpuiwo abe nɔviŋutsuwo ene, nyɔnu tsitsiwo abe dadawo ene, ɖetugbiwo abe nɔvinyɔnuwo ene le dzadzɛnyenye katã me.\n Nye nu me yɔ fũ kple wò kafukafu, nye ŋkekewo kple wò dodoɖedzi. Megagbem le amegãkuɣi o, eye ne nye ŋusẽ nu yi la, megagblẽm ɖi o!\n Ke miaƒe dumetɔnyenye le dziƒo, afisi hã miele xɔla, si nye Aƒetɔ Yesu Kristo la, lalam tso, amesi aɖuɖɔ miaƒe bɔbɔɖeanyiŋutilã ƒe nɔnɔme, bene wòaɖi eƒe ŋutikɔkɔeŋutilã le eƒe ŋusesẽ, si ta wòlea ŋu tsɔa nuwo katã dea eɖokui te la nu.\n Yakob ƒe aƒe la kple Israel ƒe aƒe me ame mamleawo, miɖo tom, mi amesiwo metsɔ do agba ɖe ɖokuinye dzi tso dɔ me ke, eye metsɔ mi tso vidzidɔ me ke. Ame ma ke manye, vaseɖe esime miaku amegã; matsɔ mi ado agbae ɖe ɖokuinye dzi, eye maɖe mi.\n Nye ŋku atsa le nye ketɔwo dzi bɔkɔɔ, eye nye to ase nya le ame vlo, siwo tso ɖe ŋunye la ŋu. Ame dzɔdzɔe la atu hlo abe deti ene, eye wòade dzi abe sederti le Libanon dzi ene. Wodo wo ɖe Yehowa ƒe aƒe la me, eye woƒo se ɖe mía Mawu ƒe xɔxɔnuwo. Woatse ku le tsitsime ke hã, tsi anɔ wo me gugugu, eye woade ama\nNyagblɔla Salomo 12:1-7\n Ɖo ŋku wɔwòla dzi le wò ɖekakpuiŋkekewo me, hafi ne ŋkeke vɔ̃wo nava, eye ƒe, siwo ŋu nele gbɔgblɔ ge le be, womedze ye ŋu o la, nagogo; hafi ne ɣe, ɣleti kple ɣletiviwo naɖo viviti, eye alilikpo nagatrɔ ava le tsidzadza megbe; esime aƒe ŋu dzalawo dzona nyanyanya, eye ŋutsu kakowo xana gobaa, nyɔnu wɔtulawo dzudzɔa dɔwɔwɔ, elabena womegasɔ gbɔ o; esime fesrenukpɔlawo ƒe mo ɖoa viviti, eye wodoa ʋɔtru, siwo lrɔ ɖe abla me, elabena wɔtutu megale ɖiɖim sesĩe o, eye wofɔna, ne xevi ƒe gbe tete ɖi, eye nyɔnu hadzilawo ƒe gbeme xena; togbɛwo hã dzia ŋɔ na ame, eye ŋɔdzi nɔa mawo dzi; wotsria azi, eye ʋetsuviwo tea texlolo, eye nuɖuɖu medzroa ame o; elabena amegbetɔ yia eƒe aƒe mavɔ me, eye konyifalawo nɔa yiyim le kpɔɖome; hafi ne klosaloka natso, eye sikagba nagbã, trekpezi nafli le vudo to, eye tsidumɔ̃ nakaka; hafi ne ekewɔ nagatrɔ yi anyigba, si wònye tsã la gbɔ, eye gbɔgbɔ la nagbugbɔ ayi Mawu, amesi tsɔe na la gbɔ.


Mose—Ame Si Bɔbɔ Eɖokui\nGe Ðe Eme (opens new window)\nBiblia Me Biabiawo Ƒe Ŋuɖoɖowo\nMawu Dzi Xɔxɔ Se\nAGBALẼWO KPLE NU BUBUWO\nInternet Dzi Agbalẽdzraɖoƒe (opens new window)\nNyadzɔdzɔ Siwo Nyadzɔdzɔgblɔlawo Ate Ŋu Azã\nBia Be Ame Aɖe Nava Srã Ye Kpɔ\nMíele Xexea Me Godoo\nNudzɔdzɔwo (opens new window)\nGE ƉE EME (opens new window)\nTia gbegbɔgblɔ Eʋegbe Ge Ðe Eme (opens new window)\nYehowa Ðasefowo Ŋu Nyawo\nGbetakpɔxɔ | February 2013\nGBE BUBU Afrikaans Albanian Amharic Arabic Armenian Armenian (West) Azerbaijani Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kikongo Kikuyu Kiluba Kimbundu Kinyarwanda Kirghiz Kirundi Kongo Korean Kwangali Lingala Lithuanian Malagasy Maya Mizo Moore Myanmar Nahuatl (Northern Puebla) Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Totonac Tshiluba Tsonga Turkish Twi Ukrainian Urdu Uruund Vietnamese Wayuunaiki Xhosa Yoruba Zande Zulu\nNU KAE NYE ÐOKUIBƆBƆ?\nÐokuibɔbɔ nye nɔnɔme si nɔa ame si, si wɔnɛ be medoa eɖokui ɖe dzi o. Ðokuibɔbɔla mesusunɛ be yenyo wu ame bubuwo o. Ele be ame madeblibo ɖe sia ɖe si bɔbɔ eɖokui la nalɔ̃ ɖe edzi hã be seɖoƒe li na yeƒe ŋutete.\nALEKE MOSE ÐE ÐOKUIBƆBƆ FIAE?\nMose medo eɖokui ɖe dzi le ɖoƒe si su esi ta o. Zi geɖe la, ne ɖoƒe vi aɖe su ame si la, edzena enumake ne amea nye ɖokuibɔbɔla loo alo ame si doa eɖokui ɖe dzi. Esia tae ƒe alafa wuiasiekelia me agbalẽŋlɔla Robert G. Ingersoll gblɔ be: “Ame geɖewo tea ŋu nɔa te ɖe nɔnɔme sesẽwo nu. Gake ne èdi be yeanya ale si tututu ame aɖe le la, tsɔe ɖo ŋusẽnɔƒe aɖe.” Le go sia me la, Mose ɖo kpɔɖeŋu nyui aɖe ɖi. Le mɔ ka nu?\nÐoƒe kɔkɔ su Mose si, elabena Yehowa tsɔe ɖo Israel-viwo kplɔlae. Ke hã, Mose medo eɖokui ɖe dzi gbeɖe le ɖoƒe ma ta o. Le kpɔɖeŋu me, bu ale si wòɖee fia be yenya afi si yeƒe ŋutete se ɖo la le ale si wòkpɔ nya sesẽ aɖe si fɔ ɖe te ku ɖe domenyinyi ŋu gbɔe me la ŋu kpɔ. (4 Mose 27:1-11) Nya gã aɖee wònye, elabena ale si woatso nya ma mee la anye nu si dzi woanɔ te ɖo akpɔ nya mawo tɔgbi gbɔ le etsɔme.\nAleke Mose awɔ nui? Ðe wòasusui be esi yenye Israel-viwo kplɔla ta la, yedze atso nya me le nya ma ŋua? Ðe wòanɔ te ɖe eƒe dzɔdzɔmeŋutete, agbemenuteƒekpɔkpɔ, alo nu si gbegbe wònya tso ale si Yehowa bua nuwo ŋui la dzi atso nya mea?\nÐewohĩ nenemae ame si doa eɖokui ɖe dzi la awɔ nui. Gake Mose ya mewɔ nu nenema o. Biblia gblɔ na mí be: “Mose tsɔ woƒe nya la va Yehowa ŋku me.” (4 Mose 27:5) Bu eŋu kpɔ ko! Le ƒe 40 siwo Mose tsɔ kplɔ Israel-viwo megbe gɔ̃ hã la, meɖo ŋu ɖe eɖokui ŋu o, ke boŋ ɖe Yehowa ŋu. Esia na míekpɔ ale si gbegbe Mose bɔbɔ eɖokuii.\nMose mebui be ye ɖeka koe dze anɔ ŋusẽnɔƒe o. Dzi dzɔe esi Yehowa na Israel-vi bubuwo hã va nye nyagblɔɖilawo. (4 Mose 11:24-29) Esi Mose ƒe to, Yetro, ɖo aɖaŋu nɛ be wòana ame bubuwo nakpe ɖe eŋu la, Mose bɔbɔ eɖokui wɔ ɖe aɖaŋuɖoɖoa dzi. (2 Mose 18:13-24) Eye togbɔ be ŋusẽ kpɔtɔ nɔ Mose ŋu le eƒe agbenɔƒe mamlɛawo me hã la, ebia be Yehowa natia ame bubu si ava xɔ ɖe ye teƒe. Esi Yehowa tia Yosua la, Mose lɔ̃ faa kpe asi ɖe Yosua ŋu, togbɔ be Mose nye xoxo nɛ hã, eye wòde dzi ƒo na dukɔa be woadze Yosua yome ayi Ŋugbedodonyigbaa dzi. (4 Mose 27:15-18; 5 Mose 31:3-6; 34:7) Ðikeke mele eme o be Mose bui be enye mɔnukpɔkpɔ na ye be yeaxɔ ŋgɔ na Israel-viwo le tadedeagu me. Ke hã, ame bubuwo ƒe nyonyo nɔ vevie nɛ wu ɖoƒe si akpɔtɔ anɔ esi.\nNU KAE MÍESRƆ̃ TSO EME?\nMíadi gbeɖe be ŋusẽ, ɖoƒe, alo dzɔdzɔmeŋutetewo nana míado mía ɖokui ɖe dzi o. Ðo ŋku edzi be, be míanye ŋudɔwɔnuwo na Yehowa la, míaƒe ɖokuibɔbɔ le vevie wu míaƒe ŋutetewo. (1 Samuel 15:17) Ne míebɔbɔa mía ɖokuiwo vavã la, míadze agbagba awɔ ɖe Biblia ƒe aɖaŋuɖoɖo nyui sia dzi be: “Ðo ŋu ɖe Yehowa ŋu tso dzi blibo me, ke mègaɖo dzi ɖe wò gɔmesese ŋu o.”—Lododowo 3:5, 6.\nMose ƒe kpɔɖeŋua fia mí hã be mele be míabu ɖoƒe alo ŋusẽnɔƒe si le mía si la nu vevi akpa o.\nÐe ɖokuibɔbɔ ƒe kpɔɖeŋu si Mose ɖo ɖi la sɔsrɔ̃ aɖe vi na mía? Ɛ̃, aɖe vi na mí godoo! Ne míebɔbɔa mía ɖokui ɖe anyi le dzi me la, míenana agbea nɔa bɔbɔe na ame siwo dome míele, eye míaƒe nu nyoa wo ŋu. Gawu la, míaƒe nu nyoa Yehowa Mawu, ame si ŋutɔ hã ɖea nɔnɔme nyui sia fiana la ŋu. (Psalmo 18:36) “Mawu tsia tsitre ɖe ɖokuidoɖedzilawo ŋu, gake evea ɖokuibɔbɔlawo nu.” (1 Petro 5:5) Ðe esia menye susu vevi aɖe si tae wòle be míasrɔ̃ Mose ƒe ɖokuibɔbɔ ɖo oa?\nƉoe Ɖe Amewo Ɖoe Ɖe Amewo Mose—Ame Si Bɔbɔ Eɖokui\nNYATI SI LE AKPAA DZI Ame Kae Nye Mose?\nNYATI SI LE AKPAA DZI Mose—Ame Si Si Xɔse Le\nNYATI SI LE AKPAA DZI Mose—Ame Si Bɔbɔ Eɖokui\nNYATI SI LE AKPAA DZI Mose—Ame Si Lɔ̃a Ame\nDRAW CLOSE TO GOD ‘Agbagbeawo Ƒe Mawue Wònye’\nTHE BIBLE CHANGES LIVES “Wodi Be Maka Ðe Nyateƒea Dzi Na Ðokuinye”\nKEYS TO FAMILY HAPPINESS Ne Viwò Nye Wɔametɔ\nNu Kae Nye “Yuda Ƒe Nyanyuigbalẽa”?\nINTERNET DZI NU BUBUWO\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Nu Si Míate Ŋu Asrɔ̃ Tso Mose Gbɔ\nƉoe Ɖe Amewo Ɖoe Ɖe Amewo GBETAKPƆXƆ Nu Si Míate Ŋu Asrɔ̃ Tso Mose Gbɔ\nNu Si Míate Ŋu Asrɔ̃ Tso Mose Gbɔ\nGBETAKPƆXƆ Nu Si Míate Ŋu Asrɔ̃ Tso Mose Gbɔ\nJW.ORG® / YEHOWA ƉASEFOWO ƑE NYATAKAKADZRAƉOƑE\nDi Míaƒe Kpekpewo (opens new window)\nDi Míaƒe Takpekpewo (opens new window)\nGbetakpɔxɔ INTERNET DZI AGBALẼDZRAƉOƑE (opens new window)\nCopyright © 2021 Watch Tower Bible and Tract Society of Pennsylvania. EZAZÃ ŊUTI ƉOƉO | AMEŊUNYATAKAKA ŊUTI ƉOƉO\nTokunɔgbewo Ko Nedze\nNyatakakadzraɖoƒea Le Dɔ Wɔm\nAgbalẽwo Ƒe Kɔpiwɔwɔ Ɖeɖe


“Mesusuna Ɣeaɖewoɣi be Drɔ̃e Kum Mele!”\nNyɔ! | 2001-11-08\nGBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Myanmar Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Ukrainian Urdu\nLourdes tɔ ɖe eƒe xɔ ƒe fesre nu, tsɔ asi tsyɔ eƒe nu si le ƒoƒom kpakpakpa la heledua me kpɔm dũ. Enye Latin-Amerika nyɔnu aɖe si srɔ̃a Alfredo adãnuwɔla la wɔ fui ƒe 20 kple edzivɔ. Alfredo va se le eɖokui me be yeatrɔ. Ke hã egasesẽ na Lourdes kokoko be wòaƒo nu tso ŋutilã ƒe vevesese kple nuxaxa si me wòto la ŋu.\nLourdes gblɔ kple gbe blewu be: “Kwasiɖa eve le míaƒe srɔ̃kpekpe megbe koe wòdze egɔme. Gbeɖeka eƒom nye aɖu eve ho. Ɣebubuɣi esi wòbe yeaxlã kɔ ɖem la, mebɔbɔ kaba eye eƒe kɔ va dze awuɖaka. Gake nya siwo wògblɔna ɖe ŋunye vena wu gɔ̃ hã. Egblɔna be menye ‘gbeɖuɖɔ maɖinu’ eye wòwɔa nu ɖe ŋunye abe ɖe nunya aɖeke mele tagbɔ na nye ya o ene. Medina be madzo, gake ɖe wòanya wɔ be makplɔ vi etɔ̃ adzoea?”\nAlfredo ƒo abɔta na Lourdes lɔlɔ̃tɔe. Egblɔ be: “Dɔmemetsitsie menye. Ŋu kpem ale gbegbe esi wotsɔ samãgbalẽ vɛ nam hede se kpe ɖe eŋu be makpɔ nyuie le ŋuwò. Medze agbagba be mawɔ tɔtrɔ, gake medidina hafi megawɔa nu nenema o.”\nAleke nuwo wɔ trɔ? Lourdes, amesi ɖe dzi ɖi fifia azɔ gblɔ be: “Nyɔnu si le fiase si le mɔa to me nye Yehowa Ðasefo. Egblɔ be yeakpe ɖe ŋunye mase Biblia gɔme. Mesrɔ̃e be Yehowa Mawu dea asixɔxɔ nyɔnuwo ŋu. Mete Yehowa Ðasefowo ƒe kpekpewo dede, togbɔ be ena Alfredo do dziku vevie le gɔmedzedzea me hã. Enye nɔnɔme yeye nam be manɔ anyi kple xɔlɔ̃wo le Fiaɖuƒe Akpata me. Ewɔ nuku nam esi medze sii be dzixɔse si dze ŋunye va le nye ŋutɔ asinye, mete ŋu ƒoa nu tso wo ŋu faa, eye mefiaa wo ame bubuwo gɔ̃ hã. Mekpɔe dze sii be mexɔ asi le Mawu ŋkume. Esia na dzi ɖo ƒonye.\n“Nanewo va trɔ si nyemaŋlɔ be akpɔ o. Alfredo kpɔtɔ dea Katolikotɔwo ƒe Misa Kwasiɖa ɖesiaɖe, eye wòtsia tre ɖe nusi wɔm mele kple Yehowa Ðasefowo la ŋu. Mekpɔ eŋkume tututu hegblɔ moveviɖoɖotɔe blewuu be: ‘Alfredo, menye wò nukpɔsusue le asinye o.’ Meƒom le nya sia me o! Ema megbe kpuie la, mexɔ nyɔnyrɔ, eye ƒe atɔ̃e nye sia tso ɣemaɣi si megaƒom kpɔ o.”\nGake tɔtrɔ siwo lolo wu ganɔ ŋgɔ. Alfredo ɖe nyaa me ale: “Anye ƒe etɔ̃ le Lourdes ƒe nyɔnyrɔxɔxɔ megbe la, hanyeti aɖe si nye Yehowa Ðasefo kpem va eƒeme heɖe nya dodzidzɔname geɖe me nam tso Biblia me. Melɔ̃ wòdze Biblia sɔsrɔ̃ gɔme kplim gake nyemegblɔe na srɔ̃nye o. Eteƒe medidi o mete Lourdes kpɔkplɔ ɖo yi kpekpeawo. Nuƒo siwo mese le afima dometɔ geɖe ku ɖe ƒomegbenɔnɔ ŋu, eye nya siawo na ŋu kpem zi geɖe.”\nEwɔ dɔ ɖe Alfredo dzi esime wòkpɔ hamea me tɔwo, siwo dome ŋutsuwo hã nɔ wonɔ xɔme kplɔm le kpekpewo megbe. Esi wòɖi tsa srã wo kpɔ le woƒe aƒewo me la, ekpɔ srɔ̃ŋutsuwo wokpena ɖe wo srɔ̃wo ŋu woklɔa nuɖugbawo. Nudzɔdzɔ ʋɛ siawo ɖe nusi lɔlɔ̃ vavãtɔ wɔna fia Alfredo.\nEmegbe kpuie la, Alfredo xɔ nyɔnyrɔ, eye woa kple srɔ̃a le ɣeyiɣiawo katã ƒe subɔsubɔdɔa wɔm fifia. Lourdes gblɔ be: “Ekpena ɖe ŋunye zi geɖe míedzraa nuɖukplɔ̃ dzi ɖo le nuɖuɖu megbe eye wòɖoa aba hã. Ekafuam ɖe nye nuɖaɖawo ta, eye wòɖea mɔ mewɔa tiatiawo—abe ha si medi be mase alo nusiwo míaƒle azã le aƒea me ene. Anye ne Alfredo mawɔ nusiawo tɔgbe akpɔ gbeɖe o! Nyitsɔ laa la, eƒle seƒoƒo dzeani aɖe nam zi gbãtɔ. Mesusuna ɣeaɖewoɣi be drɔ̃e kum mele!”\n“Medze sii be mexɔ asi le Mawu ŋkume. Esia de dzi ƒo nam”\nEwɔ dɔ ɖe Alfredo dzi esime wòkpɔ hamea me tɔwo, siwo dome ŋutsuwo hã nɔ wonɔ xɔme kplɔm le kpekpea megbe\nEkpɔ srɔ̃ŋutsuwo wokpena ɖe wo srɔ̃wo ŋu woklɔa nuɖugbawo\n“Nyitsɔ laa la, eƒle seƒoƒo dzeani aɖe nam zi gbãtɔ”\nƉoe Ɖe Amewo Ɖoe Ɖe Amewo “Mesusuna Ɣeaɖewoɣi be Drɔ̃e Kum Mele!”\ng01 11/8 axa 10-11\n“Ðewohĩ Atrɔ Azɔ”\nNukatae Ŋutsuwo Ƒoa Nyɔnuwo Ðo?\nKpekpeɖeŋu na Nyɔnu Siwo Woƒona\nNukae Gblẽ le Wɔɖenui Wɔwɔ Ŋu?\nMatatu—Kenya-ʋu si Le Amadedewo Me\nZã Atikewo Nunyatɔe\nXexeame Katã Ƒe Kuxi Aɖe\nNusita Amewo Ðea Woƒe Agbe Ða\nÀte Ŋu Akpɔ Kpekpeɖeŋu\nMawu ƒe Ŋusẽ Zazã—Ðe Wòsɔa?


2 Korintotɔwo 8:21\nElabena míaƒe tamesusuwo le nu nyui yome, menye le Aƒetɔ la ŋku me ɖeɖeko o, ke le amewo ŋku me hã.\nDo vevie be, natsɔ ɖokuiwò afia Mawu abe ame like kple dɔwɔla, si mehiã be, ŋu nakpee o, kpakple amesi ma nyateƒenya la me pɛpɛpɛ ene.\nKe nunya, si tso dziƒo la, gbã la eŋuti kɔna, emegbe la eƒe dɔme fana, efaa tu, elɔna wogbea nya ne, nublanuikpɔkpɔ kple kutsetse nyuiwo yɔe fũ, medea vovo amewo dome o, alakpa mele eme o\nAmesi ƒe azɔlime ŋu fɔɖiɖi mele o la, azɔ dedie; amesi glɔ̃ eƒe mɔ la, asi atui.\nFɔmaɖi enye nuteƒewɔlawo kplɔla; ke alakpa tsrɔ̃a ame mawɔnuteƒewo.\n Amesi nu nyateƒe donu le la, gblɔa nusi le eteƒe; ke aʋatsoɖasefo daa alakpa. Amea, ɖewo ƒe nuƒoƒo le abe yitɔame ene; ke nunyalawo ƒe aɖe daa gbe le ame ŋu. Nyateƒenuyi anɔ anyi tegbee; ke alakpaɖe anɔ anyi aɖabaƒoƒo ɖeka ko. Alakpa le dzi me na amesiwo ɖo vɔ̃wɔwɔ; ke amesiwo ɖea adaŋu le ŋutifafa ŋu la, hea dzidzɔ vɛ. Vɔ̃a ɖeke mekpe ame dzɔdzɔe o; ke ame vɔ̃ɖiwo la, dzɔgbevɔ̃ego wonye. Alakpanuyiwo nye ŋunyɔ na Yehowa; ke amesiwo wɔa nuteƒe ƒe nu nyoa eŋu\nNusi dzɔ, eye wòle eteƒe la, wɔwɔ nyo Yehowa ŋu wu vɔsa.\nAmesi doa nya ŋu tututu la ƒe nuyi wiogbugbɔna.\nAmesi fɔɖiɖi mele eƒe zɔzɔme ŋu o la, woakpe ɖe eŋu; ke amesi toa mɔ gɔglɔ̃ dzi la, adze anyi zi ɖeka\nNye Mawu, menyae be, wòe dzroa dziwo me kpɔna, eye dzimekɔkɔ nyoa ŋuwò. Nye dzime ko mena nusiawo katã faa; eye azɔ mekpe wò dukɔ, si le afisia kple dzidzɔ, be wona nu wò faa.\nWowɔ nuwo katã to eyama dzi, eye eya manɔme la womewɔa naneke, si wowɔna o.\nAmesi xɔa edzi sena la, womadrɔ̃ ʋɔnui o; ke amesi mexɔa edzi sena o la, wòdra ʋɔnui xoxo; elabena mexɔ Mawu ƒe Tenuvi ƒe ŋkɔa dzi se o.\n Mlɔeba la, nɔviwo, nusiwo nye nyateƒe, nusiwo dzea bubu, nusiwo le dzɔdzɔe, nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, ne nudzeamewɔwɔa ɖe li, eye ne kafukafua ɖe li la, misusu nusiawo ŋuti! Nusiwo hã miesrɔ̃, eye miexɔ, eye miese, eye miekpɔ le gbɔnye la, nusiawo ke miwɔ, eye ŋutifafa Mawu la anɔ anyi kpli mi.\n Elabena amesi le didim be, yealɔ̃ agbe, eye yeakpɔ ŋkeke nyuiwo la, nekpɔ eƒe aɖe dzi ɖe vɔ̃ ŋu kple eƒe nuyiwo dzi, bene woagagblɔ alakpanya o; nete ɖa le vɔ̃ ŋu, eye wòawɔ nu nyui; nedi ŋutifafa, eye woati eyome. Elabena Yehowa ƒe ŋkuwo le ame dzɔdzɔewo ŋu, eye eƒe towo le woƒe kukuɖeɖe ŋu; ke Yehowa klẽa ŋku ɖe amesiwo wɔa vɔ̃ la.


Hiob 19 | Biblia Le Internet Dzi | Xexe Yeye Gɔmeɖeɖe\nHiob ƒe nyaŋuɖoɖo (1-29)\nEgbe “exɔlɔ̃wo” ƒe mokakawo (1-6)\nEgblɔ be wogblẽ ye ɖi (13-19)\n“Nye xɔnametɔ le agbe” (25)\n19 Eye Hiob ɖo eŋu bena: 2 “Va se ɖe ɣekaɣie mianɔ nuxaxa dom na nye luʋɔ,*+Eye miatsɔ nyawo anɔ dzi gbãm nam?+ 3 Zi ewo sɔŋ ye nye esia mieka mo nam;*Ŋu mele mia kpem be miele nu tum kplim alea o.+ 4 Eye ne nyateƒee wònye be meda vo hã la,Dzinyee vodada la anɔ. 5 Ne vavãe miebe yewoakɔ mia ɖokui ɖe dzi agbɔ tanye,Eye miebe medze na vlododo sia la, 6 Ekema minyae be, Mawue kplɔm trae,Eye wòtsɔ eƒe ɖɔ ɖem. 7 Kpɔ ɖa! Mele ɣli dom be, ‘Ŋutasesẽe!’ ke wometɔ nam o;+Mele ɣli dom be woaxɔ nam, ke wometso afia dzɔdzɔe nam o.+ 8 Eɖo gli xe mɔ nam, nyemate ŋu aflɔe o;Ena viviti do ɖe nye toƒewo keŋ.+ 9 Eklo bubu le ŋunyeEye wòɖe fiakuku le ta nam. 10 Egbãm kɔ ɖi, eye nunye yi kura;Eye wòho nye mɔkpɔkpɔ abe ati ene. 11 Eƒe dziku fla ɖe ŋunye,Eye wòle buyem eƒe ketɔe.+ 12 Eƒe aʋakɔwo ƒo ƒu va ɖe to ɖem,Eye woƒu asaɖa anyi ɖe nye agbadɔ ŋu godoo. 13 Eɖe nye ŋutɔ nɔvinyewo ɖa le ŋunye,Eye nye ame nyanyɛwo trɔ ɖa le ŋunye.+ 14 Xɔ̃nye veviwo* gɔ̃ hã megali o,Eye ame nyanyɛ kekeake hã ŋlɔm be.+ 15 Amedzro siwo va dze aƒenye me+ kple nye kosiwo ke hã le buyem ame tutɔe;Mezu amedzro le wo ŋkume. 16 Meyɔ nye dɔla, gake metɔ o;Metsɔ nye nu ɖe kuku nɛ be eƒe dɔme natrɔ ɖe ŋunye. 17 Nye nu me le ya ɖem ɖe srɔ̃nye,+Eye mele ʋeʋẽm ɖe nɔvinyewo.* 18 Ðeviwo ke hã le vlo domem;Ne menya tso ko la, wotea fewuɖuɖu le ŋunye. 19 Xɔ̃nye veviwo katã tsrim vevie,+Eye ame siwo melɔ̃na la tso ɖe ŋunye.+ 20 Nye ŋutigbalẽ kple lãkusi lé ɖe nye ƒuwo ŋu,+Eye meku kloe.* 21 Oo, mi xɔ̃nyewo, mikpɔ nye nublanui, mikpɔ nublanui nam dzro,Elabena Mawue do asi ɖe gbɔnye.+ 22 Nu ka ŋutie miele yonyeme tim abe Mawu ke ene,+Hele nu tum kplim madzudzɔmadzudzɔe?*+ 23 Oo, ne ɖe woahaŋlɔ nye nyawo ɖi,Oo, ne ɖe woahade wo agbalẽ me ɖe! 24 Ne ɖe woatsɔ ganuŋlɔti kple tsumi,Aɖe wo ɖe agakpe dzi tegbee la, ne anyo ŋutɔ! 25 Elabena menyae nyuie be nye xɔnametɔ* le agbe;+Ava mlɔeba, eye wòatɔ ɖe anyigba* dzi. 26 Togbɔ be nye ŋutigbalẽ gblẽ keŋkeŋ,Evɔ mekpɔtɔ nye ŋutilã hã la, makpɔ Mawu, 27 Nye ŋutɔ makpɔe,Nye ŋutɔ nye ŋkuwo akpɔe, menye ame bubu o.+ Gake le ememe la eglom!* 28 Elabena miele gbɔgblɔm be, ‘Mɔ ka nue míele eyome tim le?’+ Esi miebe nya la ƒe kè le gbɔnye. 29 Yi nedo dzikatsoƒoe na miawo ŋutɔwo,+Elabena yi wotsɔna hea toe na vodalawo;Ne mianyae be ʋɔnudrɔ̃la aɖe li.”+\n^ Alo, “nuxaxa dom nam.” Kpɔ Nya Tɔxɛwo Gɔmeɖeƒea.\n^ Alo, “miedzum.”\n^ Alo, “Nye ƒometɔwo.”\n^ Egɔmeɖeɖe tẽe, “nye dɔɖekameviwo,” efia, vidzidɔ si dzim (danye ƒe vidzidɔ).\n^ Egɔmeɖeɖe tẽe, “Eye ayi si le nye aɖu ŋu koe metsɔ do le eme.”\n^ Egɔmeɖeɖe tẽe, “Fuwɔwɔ nye ŋutilã meɖi ƒo na mi oa?”\n^ Alo, “gbugbɔƒlela.”\n^ Egɔmeɖeɖe tẽe, “kewɔ.”\n^ Alo, “nu te nye ayikuwo ŋu le menye.”


Yona Kple Tɔmelã Gã La | Biblia Me Ŋutinya\nYona Kple Tɔmelã Gã La\nKPƆ ŋutsu, si le tɔa me la ɖa. Menye fukpekpe mee ma wòɖo oa? Tɔmelã ma le emi ge! Ènya amesi ŋutsu sia nyea? Eŋkɔe nye Yona. Na míakpɔ alesi wòwɔ hafi ɖo fukpekpe geɖe me la ɖa.\nYona nye Yehowa ƒe nyagblɔɖila. Esi nyagblɔɖila Elisa ku la, eteƒe medidi o Yehowa gblɔ na Yona be: ‘Yi Niniwe, du gã la me. Amesiwo le afima la ƒe vɔ̃ɖivɔ̃ɖi sɔ gbɔ ŋutɔ, eye medi be nàyi agblɔe na wo.’\nGake Yona medi be yeayi o. Eyata eɖo tɔdziʋu aɖe, si tso Niniwe yina du bubu me la. Yona ƒe sisi medzɔ dzi na Yehowa o. Eyata ena ahomya sesẽ aɖe ƒo. Eƒo sesĩe ale gbegbe be tɔdziʋua di be yeanyrɔ. Ʋua kulawo vɔ̃ ŋutɔ, eyata wodo ɣli yɔ woƒe mawuwo hena kpekpeɖeŋu.\nYona gblɔ na wo mlɔeba be: ‘Yehowa, Mawu, si wɔ dziƒo kple anyigba la subɔla menye. Eye mele sisim le dɔ, si Yehowa dɔm be mawɔ la nu.’ Eyata ʋua kulawo bia be: ‘Nukae míawɔ wò be ahomya la nadzudzɔ?’\nYona gblɔ na wo be: ‘Mikɔm ƒu gbe ɖe atsiaƒua me, eye tsi la agadze akɔ anyi.’ Ʋua kulawo medi be yewoakɔe aƒu gbe o, gake esi ahomya la nyra ɖe edzi ta la, wokɔ Yona ƒu gbe mlɔeba. Enumake ahomya la dzudzɔ, eye atsiaƒu la gadze akɔ anyi ake.\nEsi Yona nyrɔ ɖe tsia me la, tɔmelã gã la mii. Gake meku o. Enɔ tɔmelã la ƒe dɔme ŋkeke etɔ̃ kple zã etɔ̃. Eve Yona ŋutɔ be yemeɖo to Yehowa heyi Niniwe o. Eyata ènya nusi wòwɔa?\nYona do gbe ɖa be Yehowa nakpe ɖe ye ŋu. Eye Yehowa na tɔmelã la dzɔ Yona ɖe anyigba ƒuƒui dzi. Ema megbe la, Yona yi Niniwe. Ðe esia mefia mí be ele vevie be míawɔ nusianu, si Yehowa gblɔ la oa?\nBiblia ƒe agbalẽ, si nye Yona.\nYona Ƒe Biblia Ŋuti Gbalẽvi\nYehowa ƒe nɔnɔme kawo ŋutie míesrɔ̃a nu le le Biblia me ŋutinya si ku ɖe Yona ŋu me?